Ir-Rapport Speċjali Nru 7/2012 “Ir-riforma tal-organizzazzjoni komuni tas-suq fl-inbid: Il-progress li sar s’issa”





GLOSSARJU Chaptalisation : Il-proċess ta’ żieda ta’ zokkor lill-most mhux fermentat sabiex jiżdied il-kontenut tal-alkoħol wara l-fermentazzjoni. Drittijiet tat-taħwil : Fi ħdan l-UE, it-taħwil ta’ dwieli tal-varjetajiet tal-għeneb tal-inbid huwa projbit, għajr jekk it-taħwil ikun kopert mid-drittijiet tat-taħwil — id-dritt, li jingħata f’ettari, li jippermetti lill-vitikulturisti biex iħawlu d-dwieli. Dawn id-drittijiet jistgħu jieħdu l-forma ta’ (i) drittijiet individwali ta’ tħawwil mill-ġdid, mogħtija lill-bidwi wara l-qlugħ ta’ vinji li kien hemm qabel; jew (ii) drittijiet ġodda ta’ tħawwil jew drittijiet minn riżerva nazzjonali jew reġjonali immaniġjata minn Stat Membru, li għad ma ġietx allokata lil vitikulturisti speċifiċi. Rekwiżiti addizzjonali dwar is-sistema tad-drittijiet tat-taħwil huma deskritti fl-Artikoli 85f sa 85n tar-Regolament (KE) Nru 1234/2007. Il-miżura ta’ distillazzjoni ta’ alkoħol għax-xorb : Appoġġ mogħti fil-forma ta’ għajnuna għal kull ettaru, sal- 31 ta’ Lulju 2012 lill-produtturi, għall-inbid li hu distillat f’alkoħol għax-xorb. Inventarju tal-vinji : Database li fiha informazzjoni dwar il-potenzjal tal-produzzjoni tal-inbid ta’ kull Stat Membru. Is-sena tal-inbid : Is-sena ta’ produzzjoni ta’ prodotti tal-inbid (deskritti fil-parti XII tal-Anness I tar-Regolament (KE) Nru 1234/2007. Din tibda fl-1 ta’ Awwissu ta’ kull sena u tispiċċa fil-31 ta’ Lulju tas-sena ta’ wara. L-arrikkament tal-inbid : Iż-żieda tal-qawwa alkoħolika naturali bil-volum ta’ għeneb frisk, most jew inbid li jkun għadu qed jiffermenta permezz taż-żieda tas-sukrosju, il-most konċentrat jew il-most konċentrat irrettifikat jew permezz ta’ konċentrazzjoni parzjali; Miżura ta’ assigurazzjoni tal-ħsad : Appoġġ immirat biex jikkontribwixxi sabiex jipproteġi d-dħul tal-produtturi meta jintlaqtu minn diżastri naturali, avvenimenti klimatiċi negattivi, mard jew infestazzjonijiet mid-dud. Miżura ta’ distillazzjoni ta’ kriżi : Ingħata appoġġ sal- 31 ta’ Lulju 2012 għad-distillazzjoni volontarja jew obbligatorja ta’ inbid żejjed skont kif jiġi deċiż mill-Istati Membri f’każijiet ta’ kriżi ġustifikati, sabiex jitnaqqas jew jiġi eliminat l-eċċess u fl-istess ħin tiġi żgurata l-kontinwità tal-provvista minn ħsad għall-ieħor. Miżura ta’ distillazzjoni ta’ prodott sekondarju : Appoġġ mogħti lid-distillazzjoni volontarja jew obbligatorja ta’ prodotti sekondarji tal-produzzjoni tal-inbid (il-karfa ta’ għeneb magħsur u l-fond tal-inbid) li twettaq f’konformità mal-kundizzjonijiet stabbiliti f’punt D tal-Anness XVb tar-Regolament (KE) Nru 1234/2007. Miżura ta’ fondi komuni : Fondi komuni ta’ investiment jipprovdu għajnuna lill-produtturi li jfittxu li jassiguraw ruħhom kontra ċaqliq fis-suq. Appoġġ Komunitarju għall-istabbiliment ta’ fondi komuni ta’ investiment jista’ jingħata fil-forma ta’ għajnuna temporanja u digressiva biex tkopri l-ispejjeż amministrattivi tal-fondi. Miżura ta’ ħsad bikri : Ħsad bikri tfisser il-qerda totali jew il-qtugħ ta’ għenieqed tal-għeneb meta jkunu għadhom ma sarux, u b’hekk il-produzzjoni taż-żona relevanti titnaqqas kompletament fix-xejn. L-appoġġ għal ħsad bikri jista’ jingħata bħala kumpens f’forma ta’ pagament b’rata fissa għal kull ettaru li trid tiġi stabbilita mill-Istat Membru kkonċernat. Miżura ta’ investiment : Ingħata appoġġ għal investimenti tanġibbli jew intanġibbli f’faċilitajiet ta’ pproċessar, infrastruttura għall-produzzjoni tal-inbid u kummerċalizzazzjoni tal-inbid, li jtejbu l-prestazzjoni ġenerali tal-intrapriżi u li jikkonċerna wieħed jew aktar minn dawn li ġejjin: a) il-produzzjoni jew il-kummerċalizzazzjoni ta’ prodotti msemmijin fl-Anness XIb tar-Regolament (KE) Nru 1234/2007; (b) l-iżvilupp ta’ prodotti, proċessi u teknoloġiji ġodda relatati mal-prodotti msemmijin fl-Anness XIb. Miżura ta’ promozzjoni : Appoġġ għal miżuri ta’ informazzjoni jew promozzjoni dwar l-inbejjed tal-Komunità. Il-miżura promozzjonali hija relatata ma’ inbejjed b’Denominazzjoni tal-Oriġini jew Indikazzjoni Ġeografika Protetta, jew inbejjed b’indikazzjoni tal-varjetà tal-għenba tal-inbid. Din il-miżura tista’ tikkonsisti biss minn: (a) relazzjonijiet pubbliċi, miżuri promozzjonali jew pubbliċitarji, (b) parteċipazzjoni f’avvenimenti, fieri jew eżibizzjonijiet ta’ importanza internazzjonali, (c) kampanji informattivi, (d) studji ta’ swieq ġodda, meħtieġa għat-tkabbir tas-swieq; u (e) l-istudji sabiex jiġu evalwati r-riżultati tal-miżuri ta’ informazzjoni u promozzjoni. Il-kontribuzzjoni Komunitarja għall-attivitajiet promozzjonali ma għandhiex taqbeż il-50 % tal-infiq eliġibbli. Miżura ta’ ristrutturar u trasformazzjoni tal-vinji : Appoġġ għar-ristrutturar u t-trasformazzjoni tal-vinji jista’ jkopri biss waħda jew aktar minn dawn l-attivitajiet li ġejjin: (a) trasformazzjoni varjetali, inkluż permezz ta’ tilqim mill-ġdid; (b) rilokazzjoni ta’ vinji; (c) titjib fit-teknika tal-ġestjoni tal-vinji. It-tiġdid normali ta’ vinji li jkunu waslu fi tmiem il-ħajja naturali tagħhom m’għandux jiġi meqjus bħala attività ta’ ristrutturar u ta’ trasformazzjoni. L-appoġġ għar-ristrutturar u t-trasformazzjoni tal-vinji jista’ jieħu l-forom li ġejjin biss: (a) kumpens lill-produtturi għat-telf fid-dħul minħabba l-implimentazzjoni tal-miżura; (b) kontribuzzjoni għall-ispejjeż ta’ ristrutturar u trasformazzjoni. Most ikkonċentrat (rettifikat) : Il-most ikkonċentrat irrettifikat huwa l-prodott likwidu mhux karamellizzat li jinkiseb permezz ta’ deidrazzjoni parzjali tal-most li jsir permezz ta’ kwalunkwe metodu awtorizzat aktar milli permezz ta’ sħana diretta; u li jkun għadda minn trattament awtorizzat għad-diaċidifikazzjoni u t-tneħħija ta’ kostitwenti għajr iz-zokkor. Most tal-għeneb ikkonċentrat : Il-most ikkonċentrat huwa most mhux karamellizzat li jinkiseb minn deidrazzjoni parzjali tal-most tal-għeneb li jsir permezz ta’ kwalunkwe metodu awtorizzat aktar milli permezz ta’ sħana diretta. Primjum għall-qlugħ tal-vinji : Appoġġ mogħti lill-vitikulturisti għat-tneħħija permanenti tad-dwieli kollha f’ħabel tal-art jew azjenda agrikola. Produzzjoni li tintuża : Il-produzzjoni tal-most maħsuba għall-ipproċessar tal-inbid u ekwivalenti għall-produzzjoni totali mnaqqsa ta’ użu għajr l-inbid, b’mod partikolari, ta’ most maħsub biss għal meraq tal-għeneb u telf minħabba l-evaporazzjoni. Skema ta’ Pagament Uniku (SPS) : Skema ta’ għajnuna li ssostitwiet il-biċċa l-kbira tal-pagamenti ta’ għajnuna diretta li kienu jeżistu qabel u li fiha l-għajnuna tiġi diżakkoppjata minn kwalunkwe obbligu ta’ produzzjoni. Minflok, pagament sħiħ ta’ għajnuna hu soġġett għall-kundizzjoni li l-bdiewa jżommu l-art kollha tagħhom f’kundizzjoni agrikola u ambjentali tajba (KAAT) u li jirrispettaw ir-rekwiżiti ta’ ġestjoni statutorja (SMRs) — ir-rekwiżit tal-"kundizzjonalità". Użu ta’ most ikkonċentrat : Jingħata appoġġ sal- 31 ta’ Lulju 2012 lill-produtturi tal-inbid li jużaw most ikkonċentrat, inkluż most konċentrat irrettifikat sabiex tiżdied is-saħħa alkoħolika naturali tal-prodotti skont il-kundizzjonijiet stabbiliti fl-Anness XVa tar-Regolament (KE) Nru 1234/2007. TAQSIRIET COM : Organizzazzjoni komuni tas-suq FAEG : Fond Agrikolu Ewropew ta’ Garanzija FAEŻR : Fond Agrikolu Ewropew għall-Iżvilupp Rurali ha : Ettaru hl : Ettolitru PAK : Politika agrikola komuni SPU : Skema ta’ pagament uniku EU-27 : Unjoni Ewropea ta’ 27 Stat Membru SOMMARJU I. L-Unjoni Ewropea (UE) hija l-akbar produttur tal-inbid fid-dinja. Bi 3,5 miljun ettaru ta’ dwieli, matul is-sena tal-inbid 2007/08, l-UE pproduċiet madwar 160 ettolitru ta’ inbid. Dan jammonta għal madwar 60 % tal-produzzjoni tal-inbid tad-dinja. Il-produzzjoni tal-inbid hi stmata li tirrappreżenta madwar 5 % tal-produzzjoni agrikola tal-UE. Franza, Spanja u l-Italja huma l-Istati Membri li għandhom l-akbar produzzjoni tal-inbid. II. Fl-2008, il-Kunsill introduċa riforma tal-organizzazzjoni komuni tas-suq fl-inbid immirata l-aktar lejn it-titjib tal-kompetittività tal-produtturi tal-inbid tal-UE u l-bilanċ tal-provvista u d-domanda fis-settur tal-inbid, dan f’kuntest ta’ provvista strutturali żejda li ilha tippersisti u tnaqqis fid-domanda. L-istrumenti finanzjarji ewlenin ta’ din ir-riforma kienu jinkludu skema temporanja għall-qlugħ tal-vinji u l-istabbiliment ta’ programmi ta’ appoġġ nazzjonali: baġit speċifiku disponibbli għal kull Stat Membru, li jista’ jagħżel il-miżuri (fost il-11 disponibbli) l-aktar adattati għas-sitwazzjoni partikolari tiegħu. III. L-objettiv ewlieni tal-verifika kien li jiġi vvalutat il-progress li sar s’issa fir-rigward ta’ wieħed mill-objettivi ewlenin tar-riforma: it-titjib fil-bilanċ bejn il-provvista u d-domanda. Il-verifika ffokat fuq il-miżuri tal-"qlugħ tal-vinji" u r-"ristrutturar u t-trasformazzjoni tal-vinji", l-akbar żewġ oqsma tal-infiq. IV. Meta kienet iffaċċjata b’sitwazzjoni globali (EU-27), li ilha għaddejja, ta’ żieda strutturali u telf ta’ kompetittività internazzjonali, ir-riforma ħolqot u fasslet għodod mill-ġdid biex tittratta l-problemi ewlenin fis-suq tal-inbid. Għadu kmieni wisq biex tiġi vvalutata l-effettività tal-miżuri, għajr il-qlugħ tal-vinji u r-ristrutturar, li ġew introdotti bl-istabbiliment ta’ pakketti nazzjonali li jqisu d-diversità taċ-ċirkostanzi tas-suq fil-livell ta’ kull Stat Membru. V. Għall-miżura tal-qlugħ tal-vinji, li kienet għodda importanti biex tibbilanċja l-provvista u d-domanda, mid-dehra, permezz tal-eliminazzjoni jew għall-inqas tat-tnaqqis b’mod sinifikanti tal-iżbilanċ fis-suq, il-verifika sabet li r-rati ta’ għajnuna kienu ffissati f’livelli għoljin wisq fl-ewwel sentejn tal-iskema. Kull sena d-domanda għall-miżura qabżet il-mira anki meta r-rati kienu nżammu fil-livelli tagħhom ta’ qabel fit-tielet sena. Il-Qorti tqis li, f’dawn iċ-ċirkostanzi, l-iskema setgħet kienet aktar effiċjenti — minħabba li huwa probabbli li inqas żidiet jew inkella l-fatt li jinżammu r-rati ta’ għajnuna fil-livelli tagħhom ta’ qabel, setgħu għamluha possibbli biex jinkisbu aktar riżultati sinifikanti bir-riżorsi disponibbli jew l-istess riżultati b’inqas riżorsi. VI. Madankollu, it-tnaqqis mistenni fil-volum ma mmaterjalizzax minħabba li miżuri oħrajn ma kellhomx l-impatt previst. Il-mira tal-qlugħ tal-vinji ta’ 175000 ettari ma kinitx biżżejjed biex tikkoreġi l-iżbilanċ fis-suq eżistenti. Din kienet ibbażata fuq kriterji li ma mmaterjalizzawx bħal, pereżempju, it-twaqqif tal-arrikkament tal-inbid bis-sukrożju, kif ukoll l-impatt ta’ miżuri oħra bħall-ħsad bikri u l-promozzjoni. VII. Fir-rigward tal-miżura tar-ristrutturar u t-trasformazzjoni, li issa hija disponibbli bħala parti mill-pakketti nazzjonali, inkiseb impatt sinifikanti għal oqsma kbar tal-vinji madwar l-Ewropa. Il-miżura tiffaċilita u għalhekk taċċellera l-proċess ta’ adattament kwalitattiv ta’ provvista għad-domanda u l-modernizzazzjoni u r-razzjonalizzazzjoni tal-vinji. Madankollu, l-Istati Membri użaw il-flessibbiltà mogħtija lilhom fl-implimentazzjoni tal-miżuri biex jagħżlu firxa wiesgħa ta’ operazzjonijiet li għandhom jiġu koperti kif ukoll rati differenti ta’ għajnuna. Barra minn dan, żidiet fil-qligħ li jirriżultaw minn ristrutturar mingħajr kwalunkwe impatt li jidher fuq il-konsum globali kkumpensaw l-effetti tal-qlugħ tal-vinji b’mod parzjali fi Spanja u fl-Italja. VIII. Minkejja x-xogħol preparatorju tal-Kummissjoni, li għall-biċċa l-kbira huwa estensiv fl-ambitu u fl-intensità, uħud mill-proposti inizjali tagħha ma mmaterjalizzawx, filwaqt li l-liberalizzazzjoni ppjanata tad-drittijiet tat-taħwil ma kellhiex biżżejjed riċerka. IX. Abbażi ta’ dawn l-osservazzjonijiet, il-Qorti tirrakkomanda li: - Il-Kummissjoni għandha tistabbilixxi stima tal-bilanċ bejn il-provvista u d-domanda fis-settur tal-inbid ibbażata fuq data aġġornata, inkluża l-liberalizzazzjoni ppjanata tad-drittijiet tat-taħwil. Abbażi ta’ dik l-istima din għandha tistabbilixxi jekk kwalunkwe miżuri humiex neċessarji biex jindirizzaw l-iżbilanċi possibbli. - Jekk aktar miżuri tal-qlugħ tad-dwieli jitqiesu bħala neċessarji, il-qlugħ tad-dwieli ta’ vinji modernizzati għandu jkun evitat billi jiġu stabbiliti kriterji addizzjonali ta’ eliġibbiltà marbuta mal-vinja nnifisha u mhux biss mal-bidwi. - Minħabba l-firxa wiesgħa ta’ operazzjonijiet definiti mill-Istati Membri fl-implimentazzjoni tal-miżura ta’ ristrutturar, il-Kummissjoni għandha tistabbilixxi definizzjoni aktar preċiża ta’ operazzjonijiet ta’ ristrutturar eliġibbli, b’mod partikolari dawk permessi skont l-intestatura regolatorja "Titjib fit-teknika tal-ġestjoni tal-vinji". - Sabiex jiġi evitat kumpens żejjed f’dawn il-każijiet fejn il-pagamenti lill-benefiċjarji huma bbażati fuq rati fissi għal kull ettaru, il-Kummissjoni għandha teħtieġ lill-Istati Membri biex jiċċekkjaw, għall-inqas fuq bażi ta’ kampjun, li s-sussidju tal-UE ma jaqbiżx il-perċentwal eliġibbli tal-ispejjeż reali. - Filwaqt li min-naħa l-UE tiffinanzja l-miżura tal-qlugħ tal-vinji sabiex tnaqqas iż-żieda fil-produzzjoni tal-inbid, min-naħa l-oħra, il-miżura ta’ ristrutturar u trasformazzjoni twassal għal żidiet fil-ħsad tal-vinji u għalhekk volumi prodotti li jmorru kontra l-objettiv li jibbilanċja l-provvista u d-domanda mingħajr ma jiżgura l-possibbiltajiet ġodda fis-suq; għaldaqstant il-Kummissjoni għandha tiżgura li taħlitiet ta’ politika xierqa jkunu disponibbli biex jindirizzaw din it-tensjoni. - Fir-rigward ta’ data statistika, il-Kummissjoni għandha tiddefinixxi indikaturi ta’ prestazzjoni ewlenin li huma relevanti għall-objettivi tar-riforma li jkunu jistgħu jipprovdu miżura f’waqtha tas-suċċess tagħha. INTRODUZZJONI ID-DESKRIZZJONI TAL-QASAM TAL-VERIFIKA 1. L-Unjoni Ewropea hija l-akbar produttur tal-inbid fid-dinja. Bi 3,5 miljun ettaru ta’ dwieli, matul is-sena tal-inbid 2007/08, l-UE pproduċiet madwar 160 ettolitru ta’ inbid [1]. Dan jammonta għal madwar 60 % tal-produzzjoni tal-inbid tad-dinja u jirrappreżenta madwar 5 % tal-produzzjoni agrikola tal-UE. Franza, Spanja u l-Italja huma l-akbar Stati Membri produtturi tal-inbid. IL-GRAFIKA 1 ŻONA TAL-VINJI MAĦSUDA U PRODUZZJONI LI TINTUŻA TAL-INBID (MEDJA MILL-2003/04 SAL-2007/08) [2] +++++ TIFF +++++ Sors: Eurostat, bilanċ tal-provvista u statistika annwali tal-għelejjel. 2. L-Organizzazzjoni Komuni tas-Suq (COM) fl-inbid inħolqot fl-1962. Dak iż-żmien kien hemm biss ftit strumenti leġiżlattivi li jirregolaw is-suq tal-inbid. Il-COM imbagħad appoġġa l-produzzjoni flimkien ma’ bejgħ garantit virtwalment permezz ta’ miżuri ta’ intervent bħad-distillazzjoni u r-rifużjonijiet tal-esportazzjoni, li rriżultaw f’żieda strutturali. Mill-1976 ġew introdotti projbizzjoni fuq it-taħwil ġdid u l-obbligu biex tiġi distillata l-produzzjoni żejda u lejn it-tmiem tal-1980 żdiedu inċentivi finanzjarji għall-qlugħ tal-vinji. Ir-riforma tal-1999 tal-COM għall-inbid immirata biex jintlaħaq bilanċ aħjar bejn il-provvista u d-domanda fis-suq permezz ta’ finanzjament tar-ristrutturar ta’ parti kbira taż-żona tal-vinji kollha tal-UE u l-miżuri ta’ tisħiħ ta’ intervent bħar-rifużjonijiet fuq l-esportazzjoni u l-appoġġ għad-distillazzjoni u l-ħżin. Minkejja l-miżuri msaħħa ta’ intervent, ma ntlaħaqx bilanċ bejn il-provvista u d-domanda minħabba li dawk il-miżuri żammew b’mod effettiv opportunità issussidjata għall-inbid żejjed. IL-ĦARSA ĠENERALI LEJN IS-SETTUR TAL-INBID FI ŻMIEN IR-RIFORMA 3. Din iż-żieda strutturali ta’ produzzjoni kienet karatteristika kostanti tas-suq Ewropew tal-inbid matul l-aħħar għexieren ta’ snin u ssemmiet ripetutament bħala tħassib ewlieni fir-riformi varji tal-COM. Fl-2005, meta l-Kummissjoni bdiet ix-xogħol preparatorju tagħha għall-aktar riforma reċenti tal-COM, ħażniet akkumulati tal-inbid irrappreżentaw l-ekwivalenti ta’ sena sħiħa ta’ produzzjoni u ż-żieda strutturali kienet stmata għal madwar 14,5 miljun ettolitru [3], ekwivalenti għal 8,5 % tal-produzzjoni totali. Il-Kummissjoni stmat li l-iskema sussidjata ta’ distillazzjoni tal-alkoħol għax-xorb żiedet dan l-eċċess b’4 miljun ettolitru aktar għal 18,5 miljun ettolitru. L-effett ta’ din iż-żieda ta’ provvista meta mqabbla mad-domanda kien biex issir pressjoni biex jonqsu l-prezzijiet tal-inbid fil-livell tal-produttur. 4. Min-naħa tad-domanda, il-konsum globali tal-inbid fl-UE naqas fl-20 sena sal-2009. Dan l-aktar minħabba tnaqqis sinifikanti fil-konsum fl-Istati Membri li jipproduċu l-aktar (il-Grafika 2). Filwaqt li wħud mill-Istati Membri żiedu l-konsum tagħhom tal-inbid, din iż-żieda fid-domanda ġiet issodisfata fil-biċċa l-kbira permezz tal-importazzjonijiet, li l-livelli tagħhom kibru sal-2007 u baqgħu stabbli minn dak iż-żmien (il-Grafika 3), li juri telf globali ta’ kompetittività tal-produzzjoni Ewropea tal-inbid. Kif innutat il-Kummissjoni fl-2006, "l-evoluzzjoni pożittiva tal-konsum tal-inbid fi Stati Membri li ma jipproduċux inbid ma wasslitx għal gwadann għall-bejgħ tal-inbejjed tal-UE, minħabba li l-volumi addizzjonali kkunsmati kkorrispondew kważi għal kollox għal żieda fil-konsum tal-inbejjed importati minn pajjiżi terzi". Fiż-żmien ir-riforma l-esportazzjonijiet kienu żdiedu iżda b’rata aktar baxxa minn dik tal-importazzjonijiet. IL-GRAFIKA 2 IL-KONSUM TAL-INBID PER CAPITA FL-ISTATI MEMBRI MAGĦŻULA +++++ TIFF +++++ 1 Id-data li tikkonċerna s-sena tal-inbid 2010/11 hija provviżorja. Sors: Eurostat, il-karta tal-bilanċ tal-provvista tal-inbid. IL-GRAFIKA 3 IL-KUMMERĊ ŻEJJED TAL-INBID TAL-UE +++++ TIFF +++++ 1 Id-data li tikkonċerna s-sena tal-inbid 2009/10 hija provviżorja. Sors: Eurostat, il-Karta tal-Bilanċ tal-Provvista tal-inbid. 5. L-aħħar rapport speċjali li ħarġet il-Qorti dwar il-COM dwar l-inbid, ġie ppubblikat fl-1987 u kopra essenzjalment il-miżuri tal-Komunità tad-distillazzjoni tal-inbid [4]. F’dak il-perjodu kien diġà jidher ċar li l-provvista kienet qed teċċedi d-domanda minħabba kombinazzjoni ta’ żieda fil-produzzjoni (li kkumpensat għal miżuri mmirati lejn it-tnaqqis taż-żona taħt id-dwieli) u d-domanda li qed tonqos. Minbarra li sabet nuqqasijiet kemm fir-regolamenti relatati u kif ukoll fl-implimentazzjoni tagħhom fil-livell tal-Istati Membri, il-Qorti kkonkludiet li l-miżuri ta’ distillazzjoni kienu attwalment qegħdin jikkontribwixxu għal żieda strutturali ta’ provvista billi jipprovdu opportunità assigurata bi prezzijiet attraenti b’mod eċċessiv. Fil-fatt, l-effett ewlieni tal-miżuri ta’ distillazzjoni kien li tiġi trasferita l-problema ta’ żieda strutturali mis-suq tal-inbid għal dak tal-alkoħol. L-effetti negattivi tal-miżuri ta’ distillazzjoni, flimkien mal-problemi usa’ ta’ żbilanċi persistenti fis-suq tal-inbid u n-nuqqas ta’ effettività relattiva tal-miżura tal-qlugħ tal-vinji (parzjalment minħabba effett ta’ kumpens minn skemi ta’ appoġġ ta’ taħwil mill-ġdid), ġew innotati wkoll mill-Qorti fir-Rapporti Annwali ta’ snin sussegwenti [5]. L-OBJETTIVI TAR-RIFORMA 6. Ir-raġuni ewlenija għar-riforma kkwotata mill-Kummissjoni fil-komunikazzjoni tal-2006 tagħha lill-Kunsill u lill-Parlament Ewropew — "Lejn settur tal-inbid Ewropew sostenibbli" [6] kienet l-iżbilanċ li dejjem jiżdied bejn il-provvista u d-domanda. Bħala raġunijiet addizzjonali, il-Kummissjoni nnotat il-kumplessità tal-qafas regolatorju eżistenti; iż-żieda fl-użu ta’ distillazzjoni ta’ kriżi, li kienet qed issir prattika regolari; it-tnaqqis fil-konsum; iż-żieda fil-kompetizzjoni minn pajjiżi terzi; is-suċċess limitat ta’ drittijiet ta’ taħwil fil-kontroll tal-potenzjal tal-produzzjoni; u l-effetti negattivi ta’ restrizzjonijiet ta’ taħwil fil-proċess tar-razzjonalizzazzjoni tal-istruttura ta’ azjendi. 7. Fid-dawl ta’ dawn il-problemi, l-objettivi tar-riforma għalhekk kienu [7]: - il-ħolqien ta’ reġim tal-inbid li jopera permezz ta’ regoli ċari, sempliċi u effettivi li jibbilanċjaw il-provvista u d-domanda; - it-tkattir tal-kompetittività tal-produtturi tal-inbid fl-UE; - li tissaħħaħ ir-reputazzjoni ta’ inbid ta’ kwalità tal-Komunità bħala l-aħjar fid-dinja; - li jiġu rkuprati swieq antiki u jinħolqu dawk ġodda fil-Komunità u mad-dinja kollha; IL-KAXXA 1 IL-KARATTERISTIĊI EWLENIN TAL-COM RIFORMAT L-istrumenti finanzjarji ewlenin, sostnuti minn baġit annwali ta’ EUR 1,4 biljun, huma: Qlugħ volontarju tal-vinji, limitat għal perjodu ta’ tliet snin. Pakketti finanzjarji nazzjonali: baġit speċifiku disponibbli għal kull Stat Membru, li jista’ jagħżel il-miżuri (fost il-11 disponibbli [8]) l-aktar adattati għas-sitwazzjoni partikolari tiegħu. Żvilupp rurali u ħarsien tal-ambjent f’żoni li jipproduċu l-inbid. Karatteristiċi oħra tar-riforma tal-inbid jinkludu: Tneħħija immedjata tal-miżuri ta’ intervent bħal rifużjonijiet fuq l-esportazzjoni u l-ħżin u t-tneħħija gradwali ta’ miżuri oħra ta’ intervent (eż. distillazzjoni ta’ kriżi) li għandha tintemm sal-2012. Dawn il-miżuri tal-aħħar huma inklużi fil-pakketti nazzjonali. L-estensjoni tar-reġim tad-drittijiet tat-taħwil sal-aħħar tal-2015 b’possibbiltà għall-Istati Membri biex jestendu r-reġim sal-aħħar tal-2018. L-adattament ta’ prattiki tal-produzzjoni tal-inbid f’konformità ma’ dawk stabbiliti mill-Organizzazzjoni Internazzjonali tad-Dielja u l-Inbid (OIV). Regoli ġodda tal-klassifika tal-inbid, skont tliet kategoriji ("Denominazzjoni Protetta ta’ Oriġini", "Indikazzjoni Ġeografika Protetta" jew inbejjed oħra) li jinkludu nbejjed bl-isem tal-għenba li jkunu saru minnha). Regoli aktar sempliċi ta’ tikkettjar. Ir-rekwiżiti ta’ kundizzjonalità (il-produtturi tal-inbid issa jridu jirrispettaw il-kundizzjonijiet agrikoli u ambjentali tajbin definiti fir-Regolament tal-Kunsill (KE) Nru 73/2009). +++++ TIFF +++++ - il-ħolqien ta’ reġim tal-inbid li jżomm l-aqwa tradizzjonijiet tal-produzzjoni ta’ l-inbid fil-Komunità; - li jiġi żgurat li kull produzzjoni tirrispetta l-ambjent. 8. Ir-Regolament tal-Kunsill (KE) Nru 479/2008 dwar il-COM il-ġdid dwar l-inbid daħal fis-seħħ fl- 1 ta’ Awwissu 2008 u stipula l-qafas globali għal riforma tas-settur tal-inbid. F’Awwissu 2009, dak ir-Regolament tħassar [9] u l-COM dwar l-inbid ġie integrat f’COM wieħed stabbilit mir-Regolament tal-Kunsill (KE) Nru 1234/2007. +++++ TIFF +++++ VINJA RISTRUTTURATA FI SPANJA L-OBJETTIV, L-AMBITU U L-APPROĊĊ TAL-VERIFIKA 9. Il-verifika kienet immirata primarjament lejn il-valutazzjoni tal-progress miksub s’issa fir-rigward partikolarment ta’ wieħed mill-objettivi ewlenin tar-riforma. it-titjib fil-bilanċ bejn il-provvista u d-domanda. Il-verifika ffokat fuq il-miżuri tal-"qlugħ tal-vinji" u r-"ristrutturar u t-trasformazzjoni" għaliex huma l-akbar żewġ oqsma tal-infiq u għaliex huma kruċjali għall-ksib tal-objettiv tat-titjib tal-bilanċ bejn il-provvista u d-domanda. Il-miżura tal-qlugħ tal-vinji hija mfassla biex tnaqqas il-provvista u waħda mill-miri tal-miżuri tar-ristrutturar u t-trasformazzjoni hi li tadatta provvista għad-domanda. Għalkemm twettqet reviżjoni ġenerali tat-tfassil ta’ miżuri oħra, il-verifika ma vvalutatx l-effettività tagħhom minħabba li dawn ġew implimentati biss mill-2009 ’il quddiem. Fil-ħin tat-twettiq tal-verifika, valutazzjoni bħal din kienet tkun prematura. 10. Il-Qorti wettqet missjonijiet ta’ verifika lill-Ġermanja, Spanja, Franza, l-Italja u r-Rumanija u lill-Kummissjoni biex tintervista lill-uffiċjali responsabbli għall-preparamenti tar-riforma, l-implimentazzjoni u l-monitoraġġ. Fl-Istati Membri magħżula, il-verifika kienet tinkludi r-reviżjoni u l-analiżi ta’ leġiżlazzjoni nazzjonali, data statistika u proċeduri interni abbażi ta’ kampjuni ta’ tranżazzjonijiet, kif ukoll verifiki fuq il-post lill-benefiċjarji —il-produtturi tal-inbid. Ittieħed kampjun tat-tranżazzjonijiet riveduti min-nefqa li saret matul is-sena finanzjarja 2009 [10] — l-ewwel sena ta’ implimentazzjoni tar-riforma. +++++ TIFF +++++ VINJA RISTRUTTURATA FIR-RUMANIJA OSSERVAZZJONIJIET IT-TFASSIL TAR-RIFORMA B’MOD ĠENERALI, REVIŻJONI ESTENSIVA LI SARET MILL-KUMMISSJONI 11. Fil-preparamenti tar-riforma, il-Kummissjoni għamlet reviżjoni fuq firxa wiesgħa tas-settur tal-inbid. Bejn l-2005 u l-2008 din għamlet evalwazzjoni ex-post tar-reġim li kien jeżisti qabel, konsultazzjoni mal-partijiet interessati, valutazzjoni tal-impatt u riċerka dwar aspetti speċifiċi tas-settur tal-inbid. IL-KAXXA 2 L-UŻU TA’ "DISTILLAZZJONI TA’ KRIŻI" U L-"ĦŻIN", KWANTITAJIET DISTILLATI U N-NEFQA TAL-UE MATUL L-2000–08 L-użu ta’ distillazzjoni ta’ kriżi | | Il-ħżin tal-inbid u tal-most | Is-sena tal-inbid | Kwantitajiet distillati (hl) | In-nefqa (euro) | | Is-sena finanzjarja | In-nefqa (euro) | 2000/01 | 5923000 | 120400000 | | 2001 | 61706018 | 2001/02 | 6679000 | 165160000 | | 2002 | 68534023 | 2002/03 | - | - | | 2003 | 53182036 | 2003/04 | - | - | | 2004 | 50206010 | 2004/05 | 7058000 | 175053000 | | 2005 | 69571712 | 2005/06 | 4880000 | 120300000 | | 2006 | 90332117 | 2006/07 | - | - | | 2007 | 85452311 | 2007/08 | - | - | | 2008 | 73821269 | Total | 24540000 | 580913000 | | Total | 552805497 | Sors: Il-Kummissjoni Ewropea, DĠ Agrikoltura u Żvilupp Rurali. | | Sors: Il-Kummissjoni Ewropea, il-baġit ġenerali. | 12. Minbarra l-miżuri tal-qlugħ tal-vinji u tar-ristrutturar li huma koperti fid-dettall fit-taqsimiet li ġejjin, ir-riforma inkludiet il-karatteristiċi importanti li ġejjin: (a) Il-ħolqien ta’ pakketti nazzjonali li jfisser li, minħabba d-diversità tas-settur tal-inbid, l-Istati Membri [11] jistgħu jagħżlu l-aħjar miżuri adattati għas-sitwazzjoni speċifika tagħhom inklużi l-miżuri ta’ ristrutturar imsemmija hawn fuq. Tabilħaqq, l-inbid mhuwiex prodott bażiku li mhuwiex iddifferenzjat: hemm ukoll diversità importanti tal-prodott bħala sitwazzjoni differenti tas-suq fl-Istati Membri differenti. Pakketti nazzjonali adattati jistgħu jkunu rispons xieraq għal dawn iċ-ċirkostanzi diversi tas-suq nazzjonali. (b) It-tmiem gradwali tal-miżuri ta’ intervent bħall-ħżin u d-distillazzjoni, li kienu qed jintużaw b’mod sistematiku kif muri fil-Kaxxa 2 huwa mfassal biex jelimina opportunitajiet alternattivi li mhumiex ibbażati fuq is-suq għall-produzzjoni tal-inbid. MADANKOLLU, KWISTJONI IMPORTANTI MA ĠIETX RIĊERKATA BIŻŻEJJED MILL-KUMMISSJONI IT-TMIEM TAR-REĠIM TAD-DRITTIJIET TAT-TĦAWWIL 13. Wieħed mill-elementi ewlenin tal-COM fl-inbid huwa r-reġim tad-drittijiet tat-taħwil li daħal fis-seħħ mill-1976, li jirrestrinġi t-taħwil ta’ vinji ġodda b’mod sinifikanti. Għalkemm il-COM fl-1999 ippjana li r-reġim għandu jintemm fl-2010, ir-riforma tal-2008 żżommu sal-aħħar tal-2015 u tippermetti lill-Istati Membri li jkomplu jinfurzawh fit-territorju kollu tagħhom jew f’parti minnu sa tmiem l-2018 [12]. 14. F’memoranda interna, il-Kummissjoni analizzat fil-qosor l-impatt tat-tneħħija tad-drittijiet tat-taħwil u kkonkludiet li ma kienx hemm riskju ta’ żieda ta’ pjantaġġuni sussegwenti għat-tmiem tar-reġim tad-drittijiet tat-taħwil, meta jiġi kkunsidrat li wara t-tmiem tal-mekkaniżmi ta’ appoġġ lis-suq, "il-produtturi se jħawlu biss jekk ikunu żguri minn opportunitajiet kummerċjali". Madankollu, il-Kummissjoni ma wettqitx valutazzjoni tal-impatt profonda tal-konsegwenzi potenzjali — riskji u opportunitajiet — li ġejjin mill-estensjoni tar-reġim tad-drittijiet tat-taħwil [13]. U XI PROPOSTI TAL-BIDU TAL-KUMMISSJONI MA ĠEWX ADOTTATI ID-DISTILLAZZJONI GĦALL-ISKEMA TAL-ALKOĦOL GĦAX-XORB 15. Verżjonijiet ta’ qabel tal-COM, inkludew appoġġ għal inbid distillat f’alkoħol għax-xorb — li mbagħad jista’ jintuża fix-xorb bħall-port jew il-brandy. Dan l-appoġġ ġie kkalkolat abbażi tal-volum tal-inbid attwalment distillat. Matul l-istadju ta’ preparazzjoni tal-aħħar COM, il-Kummissjoni kkunsidrat kemm it-tnaqqis fl-għajnuna għad-distillazzjoni kif ukoll it-tmiem tagħha. Wara dawn l-alternattivi kien hemm it-tħassib li r-rati ta’ għajnuna ta’ qabel għad-distillazzjoni kienu attraenti żżejjed meta mqabbla mal-prezzijiet tas-suq tal-inbid, li b’mod artifiċjali kienu qed jippromwovu l-produzzjoni ta’ inbid ta’ kwalità baxxa u jxekklu r-ristrutturar tas-settur. Fl-aħħar, il-Kunsill iddeċieda li jżomm l-iskema matul perjodu tranżitorju limitat ta’ 4 snin iżda f’forma ta’ għajnuna għal kull ettaru (indipendenti mill-volum ta’ inbid distillat), li għandha titħallas lill-produtturi li l-produzzjoni tagħhom tintuża għad-distillati tal-inbid. Filwaqt li din id-deċiżjoni għandha effett pożittiv fuq il-bilanċ tas-suq tal-inbid fuq perjodu ta’ żmien qasir, din ma tindirizzax l-effetti negattivi tal-iskema. L-ARRIKKAMENT TAL-INBID 16. Fis-snin meta t-temp ma jkunx favorevoli, l-arrikkament tal-inbid jista’ jkun neċessarju biex jipproduċi inbid bil-qawwa alkoħolika meħtieġa. Fl-Ewropa, medja ta’ 27 miljun ettolitru ta’ inbid huma msaħħa kull sena permezz tal-użu ta’ most konċentrat jew most konċentrat irrettifikat u 28 miljun ettolitru permezz tal-użu tas-sukrożju (il-proċess ta’ dan tal-aħħar huwa magħruf bħala "żieda fiz-zokkor"). It-total ta’ 55 miljun ettolitru jikkorrispondi għal 30 % tal-produzzjoni totali tal-inbid tal-UE. L-arrikkament tal-inbid fuq din l-iskala juża 5 miljun ettolitru u 90000 tunnellata ta’ sukrożju. 17. Fil-bidu, il-Kummissjoni pproponiet li tneħħi l-għajnuna għall-użu ta’ most konċentrat u biex tipprojbixxi l-użu tas-sukrożju. Il-bidla mill-arrikkament tal-inbid permezz taz-zokkor għal most irrettifikat m’għandhiex toħloq diffikultajiet tekniċi sinifikanti, iżda kieku żżid l-ispejjeż tal-produzzjoni bħall-ispejjeż tat-trasportazzjoni tal-most konċentrat irrettifikat. Il-Kummissjoni pprevediet li dan kieku kien se jwassal għal tfaddil ta’ EUR 130 miljun fis-sena u kieku kien se jgħin biex jibbilanċja lis-suq (4,4 miljun ettolitru permezz tal-bdil tas-sukrożju ma’ most konċentrat irrettifikat). Madankollu, il-proposta ffaċċjat oppożizzjoni qawwija minn uħud mill-Istati Membri li argumentaw li dan kieku jolqot il-kompetittività tal-produtturi kkonċernati b’mod negattiv u jimponi bidla fil-prattiki tradizzjonali fir-reġjuni fejn ma teżisti ebda żieda strutturali. Il-Kunsill iddeċieda li jneħħi l-għajnuna għall-użu ta’ most konċentrat mis-sena tal-inbid tal-2012/13 filwaqt li jkompli jippermetti l-użu tas-sukrożju f’uħud mir-reġjuni (kif definit fl-Anness XVa tar-Regolament (KE) Nru 1234/2007). Għaldaqstant it-tnaqqis teoretiku ta’ 4,4 miljun ettolitru ma setax jinkiseb. IL-MIŻURI LIMITATI BIEX TIĠI INDIRIZZA L-FLUTTWAZZJONI TAL-PRODUZZJONI FUQ ŻMIEN QASIR 18. Rekords storiċi wrew li l-produzzjoni totali tal-inbid tista’ tvarja bejn sentejn konsekuttivi b’aktar minn 15 % [14]. Ir-riforma temmet dawk il-mekkaniżmi ta’ appoġġ lis-suq (bħall-ħżin, id-distillazzjoni jew ir-rifużjonijiet fuq l-esportazzjoni) li għenu lill-produtturi tal-inbid biex jittrattaw il-livelli varjabbli tal-produzzjoni. Iż-żewġ miżuri introdotti mir-riforma bl-għan li jitnaqqsu l-effetti negattivi ta’ din il-varjabbiltà (ħsad bikri u fondi mutwi) s’issa jew kellhom adozzjoni limitata jew inkella huma limitati fl-iskop [15]. Il-ħsad bikri, li huwa miżura li toffri l-aqwa potenzjal biex jiġu indirizzati l-varjazzjonijiet tal-ħsad, għandu n-nuqqas inerenti addizzjonali li huwa limitat għal perjodu bejn Ġunju u Lulju [16] li matulu l-bdiewa jista’ jkun li ma jkunx għad għandhom stampa ċara tal-ħsad tas-sena. Għalhekk din il-miżura l-ġdida s’issa għad ma jistax ikollha impatt sostanzjali fuq il-bilanċ tal-inbid. L-IMPATT TAL-QLUGĦ TAL-VINJI U MIŻURI TA’ RISTRUTTURAR L-ISKEMA TAL-QLUGĦ TAL-VINJI STRUMENT ADATTAT SEW 19. L-iskema ta’ "qlugħ tal-vinji" tranżitorja hija karatteristika maġġuri tal-COM riformat u mfassla biex tipprovdi rispons mgħaġġel u permanenti għaż-żieda strutturali permezz ta’ tnaqqis fil-produzzjoni. Essenzjalment, din tipprovdi kumpens lill-bdiewa li jagħżlu li jaqilgħu l-vinji tagħhom b’mod permanenti u jitilfu d-drittijiet korrispondenti tat-taħwil. Permezz tal-appoġġ għat-tneħħija permanenti tal-vinji, l-iskema tal-qlugħ tal-vinji hija strument aktar effettiv biex jittratta żieda strutturali tal-inbid mill-miżuri ta’ prevenzjoni ta’ qabel, bħall-miżuri tal-ħżin u d-distillazzjoni, li sempliċiment ipprovdew soluzzjoni temporanja għal problema strutturali. F’dawn iċ-ċirkostanzi, is-suċċess tal-iskema tal-qlugħ tal-vinji huwa essenzjali għall-ksib ta’ bilanċ strutturali bejn il-provvista u d-domanda fis-suq tal-inbid. 20. Għalkemm diġà kienet teżisti skema simili fil-verżjonijiet ta’ qabel tal-COM ("primjum ta’ abbandun"), kien tkabbar l-iskop tal-miżura, b’mod partikolari minħabba li l-għażla mogħtija qabel lill-Istati Membri biex jiddeċiedu jekk japplikawx il-miżura fit-territorju tagħhom jew le, tneħħiet. Bejn l-1996 u l-2008 l-aċċess għal din il-miżura mill-bdiewa kien jiddependi fuq regoli nazzjonali, b’riżultat li ż-żona li attwalment sarilha l-qlugħ tal-vinji matul dak il-perjodu kienet insinifikanti fil-biċċa l-kbira tal-Istati Membri [17]. Bl-aħħar riforma, kull bidwi individwali huwa ħieles li japplika għall-miżura u b’hekk l-iskop potenzjali tagħha jiġi estiż għall-vinji kollha tal-UE [18]. 21. Ir-Regolament (KE) Nru 479/2008 stabbilixxa l-baġit disponibbli għall-miżura tal-qlugħ tal-vinji għal EUR 1074 miljun li għandhom jintużaw matul il-perjodu ta’ tliet snin ta’ applikazzjoni tiegħu kif ġej: (EUR miljun) | Is-sena tal-inbid | 2008/09 | 2009/10 | 2010/11 | Total | Baġit disponibbli | 464 | 334 | 276 | 1074 | IŻDA R-RATI TA’ GĦAJNUNA HUMA STABBILITI F’LIVELLI GĦOLJIN WISQ ĠUSTIFIKATI U JITOLBU GĦALL-MIŻURA LI QABŻET IL-MIRA ANKI META R-RATI KIENU MIŻMUMA FIL-LIVELLI TAGĦHOM TA’ QABEL 22. Il-Kummissjoni ddeċidiet mingħajr ġustifika evidenti, li żżid ir-rata tal-għajnuna b’20 % fl-ewwel 3 snin ta’ applikazzjoni tal-iskema u b’10 % fit-tieni, filwaqt li r-rati kienu nżammu fil-livelli tagħhom ta’ qabel għat-tielet u l-aħħar sena [19]. Dan kien ibbażat fuq il-premessa li l-livelli ta’ primjum għandhom ikopru mill-inqas 5 snin ta’ marġni tal-profitt tal-bdiewa. Madankollu, żoni tal-inventarju tal-vinji tal-UE li huma meqjusa għal attività tal-qlugħ tal-vinji sostanzjali [20] kienu diġà qed jissodisfaw il-kriterju qabel ir-riforma. Il-Qorti tqis li dawn iż-żidiet fir-rati ta’ għajnuna jiswew lill-FAEG madwar EUR 100 miljun jew 10 % tal-ispiża totali tal-iskema tal-qlugħ tal-vinji. 23. Meta r-riforma tal-COM ġiet implimentata fl-2008, l-effett ikkombinat ta’ rati ogħla ta’ għajnuna u l-biċċa l-kbira ta’ aċċess mhux ristrett, wasslu għal żieda sinifikanti fid-domanda għal din il-miżura f’ħafna Stati Membri li jipproduċu l-inbid, li qabżet il-fondi disponibbli f’kull waħda mit-tliet snin tal-miżura. Għalhekk, il-Kummissjoni kellha tillimita l-aċċettazzjoni f’kull Stat Membru għal perċentwal speċifiku tal-ammont monetarju tat-talbiet irċevuti. Is-sitwazzjoni globali hi murija fit-Tabella 1. 24. Minħabba li d-domanda għall-miżura tal-qlugħ tal-vinji matul il-perjodu ta’ tliet snin tagħha qabżet il-fondi disponibbli bil-kbir, kienet meħtieġa prijoritizzazzjoni li tindika li, fil-livelli stabbiliti, ħafna aktar bdiewa kienu lesti li jaqilgħu l-vinji minn dawk li attwalment ibbenefikaw mill-iskema. Din is-sitwazzjoni ġrat ukoll fit-tielet u l-aħħar sena tal-miżura meta r-rati ta’ għajnuna kienu ndaqs għal dawk fis-seħħ qabel ir-riforma. Dan jixħet dubju fuq l-iskala taż-żieda tar-rati ta’ għajnuna u konsegwentement l-effiċjenza tal-miżura: id-domanda kbira għall-miżura tindika li l-istess żona ta’ vinji maqlugħa setgħet inkisbet b’inqas riżorsi, b’inqas żidiet fir-rati ta’ għajnuna jew ukoll billi r-rati ta’ għajnuna jinżammu fil-livell tagħhom ta’ qabel. IT-TABELLA 1 L-ISKEMA TAL-QLUGĦ TAL-VINJI — ŻONI DDIKJARATI, AĊĊETTATI WARA L-APPLIKAZZJONI TAL-PERĊENTWAL TAL-AĊĊETTAZZJONI U MAQLUGĦA Sors: DĠ Agrikoltura u Żvilupp Rurali, Komunikazzjonijiet mill-Istati Membri. Is-sena tal-inbid | Żona ddikjarata (ettari) | % ta’ aċċettazzjoni | Żona aċċettata (ettari) | Żona maqlugħa (ettari) | % ta’ vinji maqlugħa | 2008/09 | 159949 | 45,9 | 73377 | 68903 | 93,9 | 2009/10 | 108064 | 50,1 | 54182 | 47613 | 87,9 | 2010/11 | 83210 | 59,6 | 49612 | 44033 | 88,8 | Total | 351223 | 50,4 | 177171 | 160550 | 90,6 | MADANKOLLU T-TNAQQIS MISTENNI FIL-VOLUM MA MMATERJALIZZAX L-AKTAR MINĦABBA LI MIŻURI OĦRAJN MA KELLHOMX L-IMPATT PREVIST 25. Fil-bidu, meta jitqies it-tmiem propost tal-miżuri ta’ distillazzjoni, il-Kummissjoni stmat li ż-żieda strutturali tal-inbid tkun 18,5 miljun ettolitru (ara l-paragrafu 3), u kkalkolat li jekk tnaqqas il-provvista b’dan l-ammont, ikun meħtieġ il-qlugħ tal-vinji ta’ 400000 ettaru fuq perjodu ta’ ħames snin bi spiża ta’ EUR 2,4 biljun. Aktar tard, fl-2007, il-Kummissjoni ħasbet li miżuri oħra ta’ riforma bħall-projbizzjoni tas-sukrożju, il-ħsad bikri, l-iżvilupp rurali, il-promozzjoni u t-tikkettjar, kieku jnaqqsu l-inbid żejjed b’10 miljun ettaru. B’riżultat ta’ dan, il-mira tal-iskema tal-qlugħ tal-vinji ġiet riveduta għal 175000 ettaru b’baġit assoċjat ta’ madwar EUR 1,1 biljun. 26. Madankollu, uħud minn dawn is-suppożizzjonijiet ma mmaterjalizzawx: il-projbizzjoni tas-sukrożju ma ġietx aċċettata fit-test finali tar-riforma filwaqt li l-ħsad bikri u l-promozzjoni s’issa kellhom effett limitat. Il-Qorti tqis ukoll li ż-żieda fid-domanda mistennija mill-promozzjoni, it-tikkettjar u l-iżvilupp rurali kellha nuqqas ta’ evidenza kwantitattiva speċifika biex jappoġġa dawn l-aspettattivi. Fin-nuqqas tal-impatt ippjanat minn miżuri oħra, il-mira ta’ 175000 ettaru mill-qlugħ tal-vinji weħidha ma kinitx biżżejjed biex tindirizza ż-żieda strutturali stmata fi żmien ir-riforma. 27. Għalhekk, għalkemm id-domanda għall-qlugħ tal-vinji qabżet 350000 ettaru (it-Tabella 1), l-impatt tagħha kien limitat b’mira fissa ta’ 175000 ettaru u fl-aħħar mill-aħħar 160550 ettaru biss ġew maqlugħa. Il-Qorti tqis li l-iskema tal-qlugħ tad-dwieli sa fl-aħħar naqqset iż-żona tal-inventarju tal-vinji b’madwar 5 % [21] li jikkorrispondu għal madwar 10,2 miljun ettolitru ta’ inbid irtirat jew 6 % tal-produzzjoni tal-inbid li jintuża [22]. Kif jidher fil-Grafika 4, il-produzzjoni ta’ inbid li jintuża u l-istokkijiet tal-EU-27 naqsu xi ftit fis-sena tal-inbid tal-2010/11 iżda l-konsum tal-inbid naqas ukoll. Anki jekk dan it-tnaqqis fil-produzzjoni u l-istokkijiet kien ikkonfermat fuq perjodu ta’ żmien twil, żieda sinifikanti fl-esportazzjonijiet tkun neċessarja biex tegħleb l-iżbilanċi li jkun għad fadal fis-suq. 28. Il-Grafiki 5 u 6 juru li l-aktar data riċenti disponibbli dwar il-produzzjoni tal-inbid sas-sena tal-inbid 2011/12, li ssegwi t-tliet snin tal-inbid tal-implimentazzjoni tal-miżura tal-qlugħ tad-dwieli. IL-GRAFIKA 4 EVOLUZZJONI RIĊENTI TA’ PRODUZZJONI, KONSUM U STOKKS LI JINTUŻAW +++++ TIFF +++++ 1 Id-data relatata mas-sena tal-inbid 2010/11 hija provviżorja. Sors: Eurostat, il-karta tal-bilanċ tal-provvista. IL-GRAFIKI 5 U 6 IL-PRODUZZJONI TAL-INBID TAL-EU-27 +++++ TIFF +++++ L-EVOLUZZJONI TAL-PRODUZZJONI TAL-INBID GĦAL XI STATI MEMBRI (2008/09=100) +++++ TIFF +++++ 1 Data dwar is-sena tal-inbid 2011/12 hija provviżorja. Sors: DĠ Agrikoltura u Żvilupp Rurali. 29. B’mod globali l-produzzjoni tal-inbid tal-EU-27 naqset fis-sena tal-inbid 2010/11 iżda mhux fl-Istati Membri li kienu qalgħu l-vinji tal-akbar żona matul l-ewwel żewġ kampanji: Spanja (68447 ettaru), l-Italja (20532 ettaru) u Franza (16674 ettaru). Mingħajr possibbiltajiet ġodda fis-suq, xi ftit mit-tnaqqis fil-kapaċità produttiva jista’ jiġi kkumpensat minn żieda fil-produzzjoni f’ċerti reġjuni (kif deskritt f’aktar dettall fil-paragrafi 36 u 37). It-tnaqqis tal-produzzjoni tal-inbid tal-EU-27 fis-sena tal-inbid 2010/11 huwa l-aktar minħabba tnaqqis fil-Ġermanja u fir-Rumanija fejn l-erja totali ta’ vinji maqlugħa kienet 56 ettaru u 185 ettaru rispettivament għall-ewwel sentejn tal-inbid tal-infurzar tal-iskema. Fis-sena tal-inbid 2011/12, il-produzzjoni tal-inbid żdiedet meta mqabbla mal-2010. Il-Qorti tqis li fil-kunsiderazzjonijiet li ttieħdu tal-kundizzjonijiet klimatiċi, il-qlugħ tal-vinji s’issa għadu ma kkawżax it-tnaqqis mistenni fil-produzzjoni tal-inbid. IL-QLUGĦ TAL-VINJI MHUX QED JIMMIRA LEJN VINJI INQAS VIJABBLI 30. Il-bidu tal-għajnuna lill-biċċa l-kbira tal-vitikulturisti kif ukoll il-kriterji stabbiliti mill-Artikolu 85s(5) tar-Regolament (KE) Nru 1234/2007 li jagħti prijorità lill-bdiewa li għandhom ’il fuq minn 55 sena jew dawk li jagħżlu li jaqilgħu l-vinji tal-azjendi kollha tagħhom, ifisser li l-qlugħ tal-vinji mhuwiex neċessarjament jimmira lejn dawk anqas kompetittivi jew lejn vinji inqas vijabbli. Dan jirrifletti l-objettiv tal-iskema li jħalli f’idejn il-produtturi biex jiddeċiedu jekk il-vinji tagħhom humiex vijabbli jew le [23]. Madankollu, dan joħloq ir-riskju tal-iskema li tiffinanzja l-qlugħ tal-vinji li diġà kienu ġew strutturati mill-ġdid u li fil-prinċipju kienu kompetittivi. Il-Qorti sabet każijiet bħal dawn ta’ vinji modernizzati li minkejja dan kienu maqlugħa permezz tal-fondi tal-UE (aral-Kaxxa 3). Għalhekk hemm tensjoni inerenti bejn l-iskema tal-qlugħ tal-vinji u l-miżuri ta’ ristrutturar li jwasslu għal ineffiċjenzi fl-użu tal-għajnuna tal-UE. IL-KAXXA 3 EŻEMPJU TA’ VINJA MODERNIZZATA LI ĠIET MAQLUGĦA Wieħed mill-bdiewa fi Spanja li ġie miżjur mill-Qorti għażel li jaqla’ l-vinji ta’ ħabel art ta’ madwar 55 ettaru li kien tħawwel 11-il sena qabel biss, b’varjetà ta’ inbid aħmar (tempranillo) u bl-istruttura espaldera — kondizzjonijiet li jaqblu mal-mudell li għalih l-għajnuna ta’ ristrutturazzjoni kienet ukoll disponibbli għal produtturi oħra tal-inbid. Il-FAEG kkontribwixxa madwar EUR 420000 għal din l-operazzjoni. Dan jenfasizza l-fatt li l-politika qed tiffinanzja r-ristrutturar ta’ vinji aktar antiki filwaqt li fl-istess ħin tiffinanzja l-qlugħ ta’ vinji li diġà għandhom struttura modernizzata u orjentata lejn is-suq; u turi li l-għajnuna għall-qlugħ tal-vinji tista’ tkun attraenti b’mod mhux xieraq anki fil-każ ta’ vinji kompetittivi moderni. IN-NUQQASIJIET LI NSTABU FIR-REGOLI NAZZJONALI TA’ IMPLIMENTAZZJONI 31. Wara l-qlugħ tal-vinji, il-bdiewa huma soġġetti għall-kundizzjonijiet tal-kundizzjonalità, jiġifieri soġġetti għal tnaqqis possibbli tal-primjum tal-qlugħ tad-dwieli f’każ ta’ nuqqas ta’ konformità ma’ ċerti rekwiżiti [24] fl-azjendi tagħhom għal perjodu ta’ tliet snin [25]. Madankollu, fi Franza dan l-obbligu huwa rinunzjat għal benefiċjarji li jwaqqfu l-attivita’ agrikola tagħhom għal kollox, abbażi li f’każijiet bħal dawn il-benefiċjarji m’għadhomx jikkorrispondu aktar għad-definizzjoni ta’ "bidwi" fir-regolament. Madankollu, din l-interpretazzjoni ddgħajjef l-għan ewlieni tal-obbligu, li hu li "jiggarantixxi t-trattament responsabbli taż-żoni b’vinji maqlugħa". Għalhekk, fl-opinjoni tal-Qorti, il-parti tar-regolament li tgħid li "id-dritt għal primjum għandu jiddependi mill-konformità mar-regoli ambjentali applikabbli" [26] tibqa’ valida anki meta l-bdiewa jiefqu mill-attività agrikola. IL-MIŻURA TA’ RISTRUTTURAR U TRASFORMAZZJONI IL-MIŻURA IMPORTANTI BIEX JITJIEB L-ADATTAMENT GĦAD-DOMANDA 32. Ir-ristrutturar u t-trasformazzjoni tal-vinji kienu l-qofol tal-COM dwar l-inbid mir-riforma tal-1999. L-objettiv tal-miżura huwa li tiżdied il-kompetittività tal-produtturi tal-inbid permezz ta’ ħlas ta’ kumpens għat-telf tad-dħul waqt li vinja tkun qed tiġi adattata u bħala kontribuzzjoni għall-ispejjeż ta’ ristrutturar u trasformazzjoni. 33. Riżorsi sostanzjali tal-UE ġew allokati lill-miżura, mhux biss f’termini assoluti (EUR 4,2 biljun matul l-10 snin tal-2001–10, medja ta’ 420 miljun fis-sena) iżda wkoll bħala sehem mill-fondi totali tal-COM (madwar 32 %). Din ix-xejra kompliet wara l-introduzzjoni tal-aħħar riforma minħabba li l-Istati Membri komplew jiffokaw bis-saħħa fuq il-miżura li llum hija għażla fost l-oħrajn fil-pakketti nazzjonali tagħhom. Bi spiża totali ta’ xi EUR 326 miljun fis-sena finanzjarja 2009, din kienet l-għażla ewlenija għall-Istati Membri kollha, bl-eċċezzjoni ta’ Spanja (li allokat l-akbar parti tal-pakket tagħha matul is-sena finanzjarja 2009 għad-distillazzjoni) u Stati Membri oħra li jipproduċu inqas li għażlu li jagħmlu trasferiment ta’ parti sostanzjali tal-pakketti tagħhom lill-SPU [27]. 34. L-impatt tal-miżura huwa sinifikanti. Għaż-żewġ reġjuni li jipproduċu l-aktar Castilla-La Mancha u Languedoc-Roussillon rispettivament, 16 % u 21 % taż-żona kollha tal-vinji tagħhom ġew ristrutturati matul l-aħħar 10 snin permezz tal-appoġġ għall-fondi tal-UE [28]. 35. Ċerti fatturi huma importanti għall-iżgurar tal-kompetittività tal-vinji: il-varjetà tal-għenba (jekk hijiex adattata għad-domanda tas-suq jew le), il-produzzjoni (produttività) u l-istruttura tal-ispejjeż (l-ispiża tal-produzzjoni). F’dan il-kuntest, il-miżura ta’ ristrutturar, li tinkludi appoġġ għal trasformazzjoni ta’ varjetà [29], ir-riallokazzjoni tal-vinji jew it-titjib fit-teknika użata tal-ġestjoni tal-vinji, hi ġeneralment rikonoxxuta bħala għodda fundamentali fil-promozzjoni tal-kompetittività [30], minħabba li tiffaċilita l-isforzi tal-bidwi biex jadatta l-produzzjoni għad-domanda u biex jagħmel profitti fil-produttività u/jew jiffranka l-ispejjeż [31]. IT-TABELLA 2 L-IMPATT TAR-RISTRUTTURAR IFFINANZJAT MILL-UE F’UĦUD MILL-ISTATI MEMBRI U R-REĠJUNI Sors: Data miġbura mill-Eurostat (Stħarriġ Bażiku u Annwali tal-Vinji) u l-awtoritajiet nazzjonali u reġjonali miżjura. | L-Italja | Spanja Castilla-La Mancha | Franza Languedoc-Roussillon | Il-Ġermanja | Iż-żona totali tal-vinji 2000 (2002 għal Languedoc-Roussillon) f’ettari | 724860 | 566380 | 295464 | 101541 | Għadd ta’ ettari ristrutturati bejn is-snin tal-inbid tal-2000/01 u l-2008/09 | 127177 | 90000 | 63166 | 16016 | % ristrutturat | 18 | 16 | 21 | 16 | MINGĦAJR POSSIBBILTAJIET ĠODDA FIS-SUQ, ŻIEDA FIL-PRODUZZJONI PERMEZZ TAR-RISTRUTTURAR U T-TRASFORMAZZJONI TAL-VINJI TISTA’ TIKKUMPENSA GĦALL-EFFETTI TAL-QLUGĦ TAL-VINJI B’MOD PARZJALI 36. Min-naħa l-oħra, fejn ir-ristrutturar iwassal għal żidiet fil-produzzjoni tal-vinji, dan jista’ parzjalment jikkanċella l-effett tal-qlugħ tal-vinji billi jnaqqas l-iżbilanċi fis-suq sakemm ma jinstabux possibbiltajiet ġodda. Dan hu partikolarment il-każ minħabba li r-regoli l-ġodda tal-UE dwar l-istrutturar m’għadhomx jipprojbixxu dawn iż-żidiet kif kien il-każ fir-riforma tal-1999 [32]. Għalkemm ir-riżultati globali tal-aktar proġetti riċenti ta’ ristrutturar għad iridu jiġu stabbiliti, kien hemm żidiet fil-produzzjonijiet matul l-aħħar 20 sena, partikolarment fi Spanja, fejn il-produzzjonijiet storiċi kienu baxxi meta mqabbla ma’ reġjuni oħra li jipproduċu l-inbid (ara l-Grafika 7). 37. F’Castilla-La Mancha, l-analiżi tal-Qorti tar-reġistru tal-vinji wriet li pakketti ristrutturati kellhom prodotti medji li jaqbżu dawk ta’ pakketti mhux ristrutturati bi kważi 60 % (ara l-Grafika 8). Il-Grafika 9 turi kif l-effett tal-qlugħ tal-vinji għall-produzzjoni tal-inbid kien parzjalment ikkanċellat permezz taż-żieda fil-produzzjoni fi Spanja u fl-Italja. Jekk din iż-żieda fil-produzzjoni tonqos milli ssib possibbiltajiet għas-suq, il-problema ta’ żieda fit-tul se tikber. IL-GRAFIKA 7 IX-XEJRA TAL-PRODUZZJONI TAL-INBID +++++ TIFF +++++ Sors: L-istatistika annwali ta’ prodotti tar-raba’ tal-Eurostat. IL-GRAFIKA 8 IT-TQABBIL TA’ PRODUZZJONI MEDJA BEJN PAKKETTI RISTRUTTURATI U DAWK MHUX RISTRUTTURATI F’CASTILLA-LA MANCHA GĦALL-PERJODU TAL-2007–09 +++++ TIFF +++++ Sors: Ir-reġistru tal-vinja, Castilla-La Mancha. IL-GRAFIKA 9 L-ISTIMA TAL-QORTI TAL-QLUGĦ TAL-VINJI U L-EFFETT TAŻ-ŻIEDA FIL-PRODUTTIVITÀ FUQ IL-PRODUZZJONI TAL-INBID GĦAL SPANJA, FRANZA U L-ITALJA +++++ TIFF +++++ Sors: L-istima tal-Qorti bbażata fuq l-istatistika annwali tal-prodotti tar-raba’ u ċ-ċifri tad-DĠ Agrikoltura u Żvilupp Rurali. 38. L-impatt tar-ristrutturar fuq il-produzzjoni żdied ukoll minħabba l-fatt li l-proġetti huma eliġibbli għall-għajnuna anki meta dawn ikunu bbażati fuq id-drittijiet tat-taħwil li ġejjin minn riżerva nazzjonali jew reġjonali. Il-Qorti nnutat li fir-Rumanija, il-miżura ta’ ristrutturar qed tiffinanzja b’mod effettiv l-espansjoni taż-żona tal-vinji minflok ma tirrinova l-azjendi eżistenti, li ħafna minnhom mhumiex adattati għad-domanda tas-suq kurrenti. Il-Qorti tistma li l-impatt fuq il-produzzjoni jista’ jilħaq 250000 ettolitru jew 5 % aktar tal-produzzjoni medja tar-Rumanija matul il-perjodu 2000–08 [33]. Għal darb’oħra dan jista’ jikkontribwixxi għall-persistenza ta’ żbilanċi fis-suq fil-livell Ewropew, jekk iż-żieda fid-domanda globali ma takkumpanjax din iż-żieda fil-produzzjoni. L-OPERAZZJONIJIET INELIĠIBBLI FLIMKIEN MA’ VARJABBILTÀ WIESGĦA TA’ SPEJJEŻ LI NSTABU FIR-RISTRUTTURAR U T-TRASFORMAZZJONI 39. L-Artikolu 103q tar-Regolament Nru 1234/2007 jistabbilixxi li l-appoġġ għar-ristrutturar u t-trasformazzjoni tal-vinji jistgħu jieħdu biss il-forom ta’ kumpens għall-produtturi għat-telf tad-dħul minħabba l-implimentazzjoni tal-miżura u/jew tal-kontribuzzjoni għall-ispejjeż reali ta’ ristrutturar u trasformazzjoni tal-vinji li ma jistgħux jaqbżu l-50 % jew il-75 % fir-reġjuni ta’ konverġenza. Ir-Regolament jistabbilixxi wkoll minħabba li attivitajiet li jistgħu jiġu koperti mit-trasformazzjoni ta’ miżura ta’ varjetà, ir-rilokazzjoni tal-vinji u t-titjib fit-teknika tal-ġestjoni tal-vinji. IL-KAXXA 4 L-AZZJONIJIET INELIĠIBBLI FFINANZJATI TAĦT IL-MIŻURA TA’ RISTRUTTURAR U TRASFORMAZZJONI GĦAS-SENA TAL-INBID 2008/09 Fir-Repubblika Ċeka, is-servizzi tal-verifika tal-Kummissjoni Ewropea sabu li l-ħarsien attiv u passiv kontra l-għasafar u azzjonijiet tal-organiżmi slavaġ ġew iffinanzjati taħt il-miżura ta’ ristrutturar u trasformazzjoni fuq il-kondizzjoni li għandhom jitqattgħu mill-inqas 300 siegħa f’dak li hu ħarsien tal-vinji. Il-konsolidazzjoni tal-art — il-proċess ta’ arranġament mill-ġdid tal-ħbula tal-art u s-sjieda tagħhom — hija appoġġata bħala operazzjoni ta’ żvilupp rurali skont ir-Regolament tal-Kunsill (KE) Nru 1698/2005, l-Artikolu 30). Fil-Ġermanja, il-Qorti sabet li tħallas ammont addizzjonali ta’ EUR 1500 għal kull ettaru bħala għajnuna għar-ristrutturar, f’każijiet li jinvolvu l-konsolidazzjoni tal-art. Il-Qorti tqis li l-ebda sitwazzjoni deskritta hawn fuq m’għandha tkun eliġibbli għall-appoġġ skont il-miżuri ta’ ristrutturar u trasformazzjoni tal-vinji — minħabba li dawn jaqgħu barra mill-ambitu normali tiegħu kif stipulat mill-Artikolu 103 (q) tar-Regolament (KE) Nru 1234/2007: trasformazzjoni ta’ varjetà, rilokazzjoni ta’ vinji u titjib fit-teknika tal-ġestjoni tal-vinji. 40. L-ispeċifikazzjoni "teknika tal-ġestjoni tal-vinji" hija wiesgħa fl-ambitu u jħallu lok konsiderevoli għall-interpretazzjoni mill-Istati Membri li fl-aħħar mill-aħħar huma responsabbli għall-implimentazzjoni tal-miżura. In-nuqqas ta’ gwida ulterjuri, partikolarment fl-implimentazzjoni tar-Regolament (KE) Nru 555/2008, għandu żewġ konsegwenzi importanti fuq l-effettività u l-effiċjenza tal-miżura: (a) L-Istati Membri ddefinixxew firxa wiesgħa ta’ attivitajiet li wħud minnhom bilkemm jistgħu jitqabblu ma’ xulxin, filwaqt li oħrajn mhuma relatati xejn ma’ proġetti ta’ ristrutturar — eżempji misjuba mill-verifika tal-Qorti u wkoll mill-Kummissjoni qed jintwerew fil-Kaxxa 4: (b) L-istimi tal-Istati Membri tal-ispejjeż ta’ kull operazzjoni huma varjabbli ħafna, kif huma wkoll ir-rati ta’ għajnuna tal-UE kkalkolati għal kull operazzjoni. Instabu diskrepanzi sa 200 % fl-ispejjeż stmati ta’ operazzjonijiet simili, anki f’każijiet ta’ densità simili ta’ dwieli għal kull ettaru. 41. Bl-eċċezzjoni ta’ Spanja, l-Istati Membri miżjura jużaw rati fissi għal kull ettaru biex jikkalkolaw il-pagamenti u mhux perċentwal tal-ispejjeż reali mġarrba mill-benefiċjarju. Filwaqt li din il-proċedura hija prevista fir-regolament, mingħajr kontrolli ulterjuri magħmula mill-aġenziji tal-pagamenti biex jiżguraw li s-sussidju tal-UE ma jaqbiżx il-limitu regolatorju ta’ 50 % jew 75 % tal-ispejjeż reali fil-livell individwali, mhuwiex assigurat li l-bdiewa mhux qed jiġu kkumpensati żżejjed. 42. Barra minn hekk, il-Qorti sabet każijiet speċifiċi (pjanijiet ta’ ristrutturar kollettivi fi Franza) ta’ kumpens li qegħdin jitħallsu b’mod inkorrett għat-telf tad-dħul għall-bdiewa li ma kinux qed iħawlu mill-ġdid iżda sempliċiment jaqilgħu l-vinji tagħhom; u ta’ kumpens żejjed għall-bdiewa li kienu qed jaqilgħu il-vinji kif ukoll iħawlu mill-ġdid (sa 6,5 snin telf tad-dħul li jaqbeż iż-żmien normali meta vinja ġdida ma tkunx produttiva). 43. Finalment, fi Franza (fir-reġjun ta’ Bordeaux), il-Qorti sabet li l-aċċess għall-għajnuna għal ristrutturar ta’ vinji b’denominazzjoni protetta tal-oriġini hija kundizzjonali fuq bdiewa li jingħaqdu ma’ korp reġjonali speċifiku u li jħallsu taxxa għal dik il-parteċipazzjoni, li huwa obbligu li ma japplikax għal dawk li jagħżlu li jirristrutturaw mingħajr appoġġ tal-UE. Il-Qorti tikkunsidra li t-taxxa tkun tnaqqis mhux dovut tas-sussidju tal-UE li dawn il-bdiewa huma intitolati għalih u konsegwentement li obbligu bħal dan ma jikkonformax mal-Artikolu 11 tar-Regolament tal-Kunsill (KE) Nru 1290/2005 [34], u lanqas mal-Artikolu 96 tar-Regolament (KE) Nru 555/2008, li t-tnejn li huma jeħtieġu ħlas li għandu jsir b’mod sħiħ lill-benefiċjarji. L-IMPLIMENTAZZJONI TA’ PAKKETTI NAZZJONALI U SISTEMI TA’ KONTROLL FIL-LIVELL NAZZJONALI L-GĦAŻLIET NAZZJONALI B’FOWKUS B’SAĦĦTU FUQ IR-RISTRUTTURAR 44. Il-kapaċità tal-Istati Membri biex jagħżlu l-aħjar miżuri adattati għaċ-ċirkostanzi lokali tagħhom hija karatteristika ewlenija tar-riforma tal-COM dwar l-inbid. Fis-snin finanzjarji 2009 u 2010 (il-Grafika 10), l-Istati Membri għażlu li jiffokaw bis-saħħa fuq il-miżura ta’ ristrutturar u trasformazzjoni, li rrappreżentat 41 % tan-nefqa totali tal-pakketti nazzjonali għal dawn is-snin (EUR 714 miljun [35] minn total ta’ EUR 1737 miljun) u kważi 27 % tal-baġit totali tal-COM dwar l-inbid. IL-GRAFIKA 10 IL-PROGRAMMI NAZZJONALI — IN-NEFQA REALI FL-2009 U L-2010 SKONT IL-MIŻURA U T-TBASSIR GĦALL-PERJODU TA’ ĦAMES SNIN 2009–13 Nefqa fis-snin finanzjarji 2009 u 2010 — Pakketti nazzjonali Tbassir għall-2009 sa 2013 — Pakketti nazzjonali +++++ TIFF +++++ Sors: Komunikazzjonijiet mill-Istati Membri skont l-Anness IV tar-Regolament (KE) Nru 555/2008. 45. Filwaqt li r-ristrutturar huwa miżura li tikkontribwixxi għal żieda fil-kompetittività, mhux l-għażliet kollha tal-Istati Membri kienu konformi mal-objettivi tar-riforma fl-implimentazzjoni tal-programmi nazzjonali tagħhom. F’komunikazzjoni lill-Kummissjoni tal- 1 ta’ Marzu 2011, Spanja qed tbassar li talloka kważi EUR 450 miljun, jew 30 % tal-pakkett nazzjonali tagħha bejn l-2009–13, lill-SPU, waħda mill-miżuri stipulati fir-Regolament. Madankollu, fi Spanja, l-akbar parti tal-intitolamenti meħtieġa mill-SPU kienu kalkolati abbażi ta’ għajnuna storika għal distillazzjoni tal-alkoħol għax-xorb, li b’hekk jinħoloq vantaġġ ekonomiku permanenti għal grupp speċifiku ta’ vitikulturisti — dawk li l-produzzjoni tagħhom kienet distillata aktar milli tqiegħdet fis-suq. Kontra dawk li għażlu l-qlugħ tal-vinji, dawn il-vitikulturisti jistgħu jkomplu jipprovdu l-inbd lis-suq. Għaldaqstant din in-nefqa tmur kontra l-objettivi tar-riforma minħabba li, la tippromwovi bilanċ bejn il-provvista u d-domanda u lanqas tikkostitwixxi inċentiv biex ittejjeb il-kompetittività tas-suq tal-vitikulturisti. IS-SISTEMI TA’ KONTROLL NAZZJONALI ĠENERALMENT JAĦDMU SEW 46. Għall-Istati Membri magħżula (ara l-paragrafu 10), il-Qorti sabet li, b’mod ġenerali, is-sistemi ta’ kontroll li jkopru l-legalità u r-regolarità tat-tranżazzjonijiet ħadmu sew, dan minkejja li xi karatteristiċi tar-regolamenti huma partikolarment impenjattivi għall-Istati Membri. 47. Pereżempju, kejl fuq il-post li skont l-Artikolu 75 tar-Regolament (KE) Nru 555/2008, huwa essenzjali għall-kalkolu tal-qlugħ tal-vinji u l-ħlas għar-ristrutturar, issa huwa bbażat fuq iż-żona reali okkupata mid-dwieli u mhux fuq id-daqs totali tal-ħbula tal-art relevanti — li kien il-kriterju użat fil-passat u li għadu jintuża bħala referenza għas-Sistemi ta’ Identifikazzjoni tal-Ħbula tar-Raba’ (LPIS) kif ukoll Reġistri tal-Vinji. Dan ġiegħel uħud mill-Istati Membri biex iwettqu kejl ġdid fuq il-post tal-ħbula tal-art u mbagħad iżommu databases li għandhom sa tliet tipi ta’ kejl differenti għall-istess ħabel. IŻDA NSTABU NUQQASIJIET F’OQSMA SPEĊIFIĊI 48. Minkejja l-evalwazzjoni ġeneralment pożittiva tal-Qorti ta’ sistemi ta’ kontroll nazzjonali msemmija fil-paragrafu 46 0, is-sitwazzjonijiet deskritti fil-paragrafu li ġej jeħtieġu reviżjoni tad-diskrezzjoni mogħtija lil Stati Membri biex jamministraw il-miżuri u għal monitoraġġ addizzjonali mill-Kummissjoni. 49. Il-vinji kollha mingħajr id-drittijiet ta’ taħwil korrispondenti huma illegali wara l-ewwel ta’ Jannar 2010 u jridu jinqalgħu bi spejjeż tal-bidwi nnifsu. Minkejja dan l-obbligu, diversi Stati Membri jirrikonoxxu l-persistenza ta’ vinji illegali fit-territorji tagħhom filwaqt li jiddikjaraw li l-proċess ta’ qlugħ tal-vinji obbligatorju għadu għaddej. IR-RWOL TA’ MONITORAĠĠ TAL-KUMMISSJONI: INFORMAZZJONI DISPONIBBLI IŻDA ANALIŻI LIMITATA 50. Sabiex il-Kummissjoni tkun tista’ tissodisfa r-rwol tagħha, ir-Regolament (KE) Nru 555/2008 jelenka l-informazzjoni li għandha tiġi trażmessa mill-Istati Membri f’dati speċifiċi. Il-Qorti tqis li r-rekwiżiti ta’ informazzjoni jsiru bir-reqqa. Madankollu, il-Qorti tinnota n-nuqqas ta’ indikaturi ta’ prestazzjoni speċifiċi li jistgħu jappoġġaw analiżi dwar kif ir-riforma qed titwettaq b’rabta mal-objettivi tagħha. Indikaturi relevanti bbażati fuq data f’waqtha, kieku jkunu, b’mod partikolari, dawk marbuta maż-żieda fil-kompetittività tal-produtturi tal-inbid tal-UE (importazzjonijiet, esportazzjonijiet, prezzijiet, volumi) u mal-bilanċ bejn il-provvista u d-domanda (produzzjoni, konsum, stokks). KONKLUŻJONIJIET U RAKKOMANDAZZJONIJIET KONKLUŻJONIJIET 51. Minħabba li qed taffrontata żieda strutturali kronika u telf ta’ kompetittività internazzjonali mal-UE, ir-riforma żviluppat jew fasslet mill-ġdid għodod li huma intenzjonati biex jittrattaw il-problemi ewlenin tas-suq tal-inbid. B’mod partikolari, dan huwa l-każ għall-miżuri fit-tul li jinkludu l-biċċa l-kbira tal-infiq, il-qlugħ tal-vinji u r-ristrutturar u t-trasformazzjoni tal-vinji. 52. Għall-biċċa l-kbira, ix-xogħol tal-Kummissjoni fil-preparamenti tar-riforma kien estensiv fl-ambitu u fid-dettall, iżda wħud mill-proposti tagħha ma kellhomx biżżejjed riċerka. Fost dawn, il-Qorti tenfasizza l-liberalizzazzjoni pjanata tas-sistema tad-drittijiet tat-taħwil. Barra minn dan, għal żoni partikolari, il-miri stabbiliti kienu bbażati fuq kriterji li ma mmaterjalizzawx, bħall-proposta għat-twaqqif tal-arrikkament tas-sukrożju, kif ukoll l-effett ta’ miżuri komplementari bħall-ħsad bikri u l-promozzjoni tas-suq. 53. L-iskema tal-qlugħ tal-vinji huwa mod mgħaġġel u permanenti ta’ kif jitnaqqas il-potenzjal tal-produzzjoni u għalhekk parti importanti tal-mira tal-Kummissjoni biex tnaqqas iż-żieda strutturali. Għalkemm l-iskema rriżultat fi tnaqqis ta’ provvista ta’ madwar 10,2 miljun ettaru ta’ inbid, il-mira ta’ 175000 ettaru ppruvat li ma kinitx biżżejjed biex telimina ż-żieda strutturali li kienet teżisti qabel ir-riforma, l-aktar minħabba li s-suppożizzjonijiet li fuqhom kienet ibbażata l-mira ma mmaterjalizzawx. Il-ksib ta’ wieħed mill-objettivi ewlenin tar-riforma se jiddependi fuq żieda sinifikanti fl-esportazzjonijiet biex jingħelbu l-iżbilanċi li jifdal tas-suq. 54. Barra minn dan, bl-aktar riforma riċenti, l-iskema tal-qlugħ tal-vinji kienet disponibbli għall-komunità ġenerali ta’ vitikulturisti, għall-kuntrarju tas-sitwazzjoni fil-passat, fejn l-Istati Membri kellhom l-għażla li jirrestrinġu l-aċċess tal-bdiewa għaliha. Dan flimkien ma’ żieda fir-rati ta’ għajnuna korrispondenti mingħajr ġustifikazzjoni evidenti mill-Kummissjoni fl-Istati Membri li jipproduċu l-aktar, iġġenera domanda kbira għall-iskema li kienet id-doppju tal-fondi disponibbli. Il-Qorti tqis li, f’dawn iċ-ċirkostanzi, l-iskema setgħet kienet aktar effiċjenti — minħabba li huwa probabbli li inqas żidiet jew inkella l-fatt li jinżammu r-rati ta’ għajnuna jinżammu fil-livelli ta’ qabel tagħhom, setgħu għamluha possibbli biex jinkisbu aktar riżultati sinifikanti bir-riżorsi disponibbli jew l-istess riżultati b’inqas riżorsi (stima tal-Qorti ta’ spiża ta’ EUR 100 miljun ta’ dawn iż-żidiet fir-rati ta’ għajnuna għall-FAEG). 55. L-objettiv tal-korrezzjoni tal-iżbilanċi fis-suq jista’ jixxekkel mill-effett tal-miżura ta’ ristrutturar u trasformazzjoni osservata f’ċerti reġjuni li jipproduċu l-inbid, li esperjenzaw żieda fil-produzzjoni għal kull ettaru matul l-aħħar 20 sena. L-effetti tal-qlugħ tal-vinji kienu parzjalment ikkanċellati permezz taż-żieda fil-produzzjoni fi Spanja u fl-Italja. Iż-żieda fil-produzzjoni ma kinitx se tkun problema kieku l-inbid addizzjonali li jiġi prodott ikun fil-fatt kompetittiv u jissodisfa d-domanda addizzjonali tas-suq mingħajr ma jissostitwixxi produzzjoni oħra tal-UE. Madankollu, dan se jkun jeħtieġ possibbiltajiet fis-suq barra l-UE minħabba li l-konsum tal-inbid qed jonqos fl-UE. 56. Minkejja dan, il-miżura ta’ ristrutturar u trasformazzjoni kellha biċ-ċar impatt sinifikanti u pożittiv fil-livell tal-vitikulturisti minħabba li sostniet l-adattament tal-provvista għad-domanda ta’ żona kbira ta’ vinji u kkontribwiet għat-titjib fit-teknika tal-ġestjoni tal-vinji. Madankollu, il-Qorti sabet li tħalliet ħafna diskrezzjoni għall-Istati Membri fl-implimentazzjoni tal-miżura, li ppermettitilhom jiffinanzjaw operazzjonijiet li jmorru lil hinn mill-ambitu tal-miżura u li jippermettu differenzi wesgħin fir-rati fissi użati biex jikkalkolaw il-pagamenti. 57. Minkejja li tirċievi ammont kbir ta’ informazzjoni mill-Istati Membri dwar l-implimentazzjoni ta’ diversi miżuri, ir-rwol ta’ monitoraġġ tal-Kummissjoni, li għandu jinkludi valutazzjoni ta’ jekk ir-riforma hijiex tissodisfa l-objettivi tagħha, huwa limitat minħabba n-nuqqas ta’ indikaturi ta’ prestazzjoni ewlenin. Definizzjoni bħal din hija kruċjali biex ikollha kejl f’waqtu tas-suċċess tar-riforma. RAKKOMANDAZZJONIJIET 58. Fir-rigward ta’ miżuri ta’ qlugħ tal-vinji, filwaqt li jiġu kkunsidrati d-drittijiet tat-taħwil: - Il-Kummissjoni għandha tistabbilixxi stima tal-bilanċ bejn il-provvista u d-domanda fis-settur tal-inbid ibbażata fuq data aġġornata, inkluża l-liberalizzazzjoni ppjanata tad-drittijiet tat-taħwil. Abbażi ta’ dik l-istima, hija għandha tiddetermina jekk humiex neċessarji kwalunkwe miżuri biex jindirizzaw l-iżbilanċi possibbli. - Jekk aktar miżuri tal-qlugħ ta’ vinji jitqiesu bħala neċessarji, il-qlugħ ta’ vinji modernizzati għandu jiġi evitat billi jiġu stabbiliti kriterji addizzjonali eliġibbli marbuta mal-vinji nnifishom u mhux biss mal-bidwi. 59. Fir-rigward tal-miżuri ta’ ristrutturar: - Minħabba l-firxa wiesgħa ta’ operazzjonijiet definiti mill-Istati Membri fl-implimentazzjoni tal-miżura ta’ ristrutturar, il-Kummissjoni għandha tistabbilixxi definizzjoni aktar preċiża ta’ operazzjonijiet ta’ ristrutturar eliġibbli, b’mod partikolari dawk permessi skont l-intestatura regolatorja "Titjib fit-teknika tal-ġestjoni tal-vinji". - Sabiex jiġi evitat kumpens żejjed f’dawn il-każijiet fejn il-pagamenti lill-benefiċjarji huma bbażati fuq rati fissi għal kull ettaru, il-Kummissjoni teħtieġ lill-Istati Membri jiċċekkjaw, għall-inqas fuq bażi ta’ kampjun, li s-sussidju tal-UE ma jaqbiżx il-perċentwal eliġibbli tal-ispejjeż reali; 60. Fir-rigward tal-għan ewlieni tar-riforma, biex jitjieb il-bilanċ bejn il-provvista u d-domanda: - Filwaqt li min-naħa l-UE tiffinanzja l-miżura tal-qlugħ tal-vinji sabiex tnaqqas iż-żieda fil-produzzjoni tal-inbid, min-naħa l-oħra, il-miżura ta’ ristrutturar u trasformazzjoni twassal għal żidiet fil-produzzjoni tal-vinji u għalhekk volumi prodotti li jmorru kontra l-objettiv li jibbilanċja l-provvista u d-domanda mingħajr ma jiġu assigurati possibbiltajiet ġodda fis-suq; il-Kummissjoni għandha għalhekk tiżgura li taħlitiet ta’ politika xierqa jkunu disponibbli biex jindirizzaw din it-tensjoni. 61. Fir-rigward ta’ data tal-istatistika, il-Kummissjoni għandha tiddefinixxi indikaturi ta’ prestazzjoni ewlenin li huma relevanti għall-objettivi tar-riforma, li jkunu jistgħu jipprovdu miżura f’waqtha tas-suċċess tagħha. Dan ir-Rapport ġie adottat mill-Awla I, immexxija mis-Sur Michel CRETIN, Membru tal-Qorti tal-Awdituri, fil-Lussemburgu, fil-laqgħa tagħha tas- 7 ta’ Marzu 2012. Għall-Qorti tal-Awdituri +++++ TIFF +++++ Vítor Manuel da Silva Caldeira Il-President [1] Il-Kummissjoni Ewropea, DĠ Agrikoltura u Żvilupp Rurali, l-inventarju tal-vinja u l-Eurostat — bilanċ tal-provvista, rispettivament. [2] Stat Membru wieħed biss bi produzzjoni medja ta’ ’l fuq minn miljun ettolitru jidhru f’din il-grafika. Il-valuri li jidhru għall-produzzjoni jirreferu għal medja regolari li teskludi l-ogħla u l-aktar valuri baxxi għal kull pajjiż fil-perjodu inkwistjoni. [3] Minħabba li l-produzzjoni totali tista’ tvarja b’mod sinifikanti minn sena għall-oħra bħala riżultat ta’ kundizzjonijiet tal-klima, iż-żieda strutturali titkejjel l-aħjar billi jintużaw medji ta’ aktar minn sena waħda. L-istima ta’ 14,5 miljun ettolitru hi bbażata fuq l-analiżi tal-Kummissjoni għall-perjodu 1999–2003 u l-analiżi tal-Qorti stess ma turix differenzi materjali. [4] Ir-Rapport Speċjali Nru 4/87 (ĠU C 297, 6.11.1987, p. 14). [5] Ir-rapporti annwali tal-Qorti dwar is-snin finanzjarji 1991 (ĠU C 330, 15.12.1992, p. 1), 1993 (ĠU C 327, 24.11.1994, p. 1), 1996 (ĠU C 348, 18.11.1997, p. 1) u 1999 (ĠU C 342, 1.12.2000, p. 1) jinkludu referenzi speċifiċi għal dawn il-kwistjonijiet. [6] COM(2006) 319 finali, 22.6.2006. [7] Il-premessa 5 tar-Regolament tal-Kunsill (KE) Nru479/2008 tad- 29 ta’ April 2008 dwar l-organizzazzjoni komuni tas-suq tal-inbid, li jemenda r-Regolamenti (KE) Nru 1493/1999, (KE) Nru 1782/2003, (KE) Nru 1290/2005, (KE) Nru 3/2008 u li jħassar ir-Regolamenti (KEE) Nru 2392/86 u (KE) Nru 1493/1999 (ĠU L 148, tas-6.6.2008, p. 1). [8] L-Artikolu 103m tar-Regolament tal-Kunsill (KE) Nru 1234/2007 tat- 22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (ĠU L 299, 16.11.2007, p. 1) jelenka l-miżuri disponibbli għall-Istati Membri: skema ta’ pagament uniku; promozzjoni; ristrutturar u trasformazzjoni tal-vinji; ħsad bikri; fondi mutwi; assigurazzjoni tal-ħsad; investimenti; distillazzjoni ta’ prodotti sekondarji; distillazzjoni tal-alkoħol għax-xorb; distillazzjoni ta’ kriżi; u l-użu ta’ most konċentrat. [9] Ir-Regolament tal-Kunsill (KE) Nru 491/2009 tal- 25 ta’ Mejju 2009 li jemenda r-Regolament tal-Kunsill (KE) Nru 1234/2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (ĠU L 154, 17.6.2009, p. 1). [10] Is-sena finanzjarja n tal-FAEG tibda mis-16 ta’ Ottubru n-1 sal-15 ta’ Ottubru n. [11] Is-settur tal-inbid f’kull Stat Membru jvarja b’mod sinifikanti, mhux biss f’termini tad-diversità tal-prodotti iżda wkoll f’termini tal-istruttura tal-produzzjoni u l-bilanċ u l-iżbilanċ bejn il-produzzjoni nazzjonali u l-konsum. [12] L-Artikolu 85g (5) tar-Regolament (KE) Nru 1234/2007. [13] Għall-kuntrarju, dan kien dak li ġara fi swieq oħra soġġetti għal bidliet sinifikanti eż. is-suq tal-ħalib wara t-tneħħija tar-reġim tal-kwota tal-ħalib. [14] Il-produzzjoni tal-inbid li jintuża laħqet 168 miljun ettolitru fl-2003 iżda telgħet għal 194 miljun ettolitru fl-2004, jiġifieri żieda ta’ 26 miljun ettolitru ta’ inbid bejn l-2003 u l-2004. [15] Matul is-sena finanzjarja 2009, is-Slovenja biss użat il-ħsad bikri għal ammont ta’ EUR 131000, jew 3,7 % tal-pakkett nazzjonali tagħha. L-adozzjoni żdiedet fl-2010 (EUR 16,8 miljun) iżda għadha limitata għall-Italja, is-Slovenja u Ċipru. Fir-rigward ta’ fondi mutwi, ma kienx hemm infiq taħt dik il-miżura fis-snin finanzjarji 2009 u 2010 u m’hemm xejn previst sat-tmiem tal-perjodu ta’ programmar, 2013. [16] L-Artikolu 12 tar-Regolament tal-Kummissjoni (KE) Nru 555/2008 tas- 27 ta’ Ġunju 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 479/2008 dwar l-organizzazzjoni komuni tas-suq tal-inbid fir-rigward ta’ programmi ta’ appoġġ, kummerċ ma’ pajjiżi terzi, potenzjal tal-produzzjoni u kontrolli fis-settur tal-inbid (ĠU L 170, 30.6.2008, p. 1) — It-talbiet għandhom jitressqu bejn il-15 ta’ April u l-31 ta’ Mejju filwaqt li l-ħsad attwali u l-kontroll finali għandhom isiru bejn il-15 ta’ Ġunju u l-31 ta’ Lulju. [17] Fil-perjodu qabel l-aħħar riforma tal-COM, b’mod partikolari bejn l-1988 u l-1996, aktar minn 500000 ettaru tad-dwieli kienu nqalgħu, l-aktar fi Spanja, l-Italja u Franza, l-Istati Membri li għandhom l-akbar produzzjoni. Dan jikkorrispondi għal tnaqqis ta’ aktar minn 1/8 taż-żona tad-dwieli tal-UE-12 li kienu jeżistu fl-1988 — bejn wieħed u ieħor 4 miljun ettaru. Wara l-1996, madankollu, l-Istati Membri ngħataw l-għażla biex jirrestrinġu l-applikazzjoni tal-miżura fit-territorji rispettivi tagħhom, li rriżultaw fiż-żona tad-dwieli maqlugħa wara dik id-data fejn naqsu b’mod sinifikanti (bejn l-1997u l-2008 inqas minn 30000 ettaru kienu nqalgħu, prinċipalment fi Franza). [18] Madankollu, l-Istati Membri żammew il-possibbiltà li jillimitaw l-impatt tal-qlugħ tad-dwieli f’ċerti reġjuni jew ladarba ż-żona attwalment maqlugħa mid-dwieli tilħaq ċerti limiti stabbiliti predefiniti. [19] Rati ta’ għajnuna għal kull ettaru fl-iskema tal-qlugħ tad-dwieli huma kkalkolati bħala funzjoni tal-produzzjoni storika kkonċernata, għalkemm ċerti derogi huma previsti f’każ li l-informazzjoni ma tkunx disponibbli. Huma jvarjaw bejn EUR 1450 għal kull ettaru u EUR 12300 għal kull ettaru għall-ogħla kategoriji ta’ produzzjoni u dawk l-aktar baxxi rispettivament. Madankollu, dawn ir-rati żdiedu b’20 % matul l-ewwel sena ta’ applikazzjoni tal-iskema u b’10 % matul it-tieni sena. [20] L-analiżi tal-Kummissjoni stess turi li għal Castilla-La Mancha (fejn sar il-qlugħ globali tad-dwieli ta’ 44 % matul il-kampanja ta’ tliet snin) ir-rati ta’ għajnuna ta’ qabel kienu diġà qed ikopru 6,5 snin tal-marġni, filwaqt li Languedoc-Roussillon (fejn sar il-qlugħ globali tad-dwieli ta’ 10 % matul il-kampanja ta’ tliet snin) kważi jissodisfa l-kriterji (4,9 snin tal-marġni). [21] 3,5 miljun ettaru mis-sena tal-inbid tal-2007/2008. [22] L-istima tal-produzzjoni totali li tintuża li ġiet irtirata b’mod permanenti permezz tal-iskema tal-qlugħ tal-vinji, hija bbażata fuq il-komunikazzjonijiet uffiċjali mill-Istati Membri lill-Kummissjoni fuq l-għadd ta’ ettari ta’ vinji maqlugħa u l-klassifika tagħhom fi klassijiet u dan għall-perjodu ta’ tliet snin tal-kampanji 2008/09 sal-2010/11. Il-medja tal-produzzjoni li tintuża għall-perjodu 2000–08, kif ippubblikat mill-Eurostat kienet ta’ 176,3 miljun ettaru. [23] Il-premessa 68 tar-Regolament (KE) Nru 479/2008 isemmi li "Fejn il-produtturi jqisu li l-kondizzjonijiet f'ċerti żoni ma jwasslux għal produzzjoni vijabbli, dawn għandhom jingħataw l-għażla li jnaqqsu l-ispejjeż tagħhom u jirtiraw b'mod permanenti dawn iż-żoni mill-produzzjoni tal-inbid". [24] Il-Kundizzjonalità tirreferi għar-rekwiżiti legali ta’ tmexxija u kundizzjoni agrikola u ambjentali tajba msemmija fl-Artikoli 3 sa 7 tar-Regolament (KE) Nru 1782/2003 tad- 29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KEE) Nru 2358/71 u (KE) Nru 2529/2001 (ĠU L 270, 21.10.2003, p. 1). [25] L-Artikolu 85t tar-Regolament (KE) Nru 1234/2007. [26] Il-Premessa 71 tar-Regolament (KE) Nru 479/2008. [27] Il-Greċja, il-Lussemburgu, Malta u r-Renju Unit (mill-2010) għażlu li jagħmlu trasferiment b’mod irrevokabbli ta’ parti sostanzjali tal-pakketti tagħhom lill-iskema ta’ pagament uniku. [28] F’uħud mir-reġjuni bħal Languedoc-Roussillon fi Franza fejn il-miżura ta’ ristrutturar kienet diġà qed tiġi applikata mid-deċennju tal-1980, l-impatt kien saħansitra ogħla — Skont id-data provduta mill-aġenzija tal-ħlas Franċiża, FranceAgriMer, kważi 40 % tad-dwieli jew madwar 164000 ettari li kienu jeżistu fl-1977 kienu ristrutturati. [29] Il-Qorti nnotat, pereżempju, bidla sostanzjali fit-tendenza ta’ varjetajiet użati mill-vitikulturisti, li bdew jiffokaw aktar fuq l-inbid aħmar matul il-perjodu tal-2000–10. Iż-żona tal-inbid aħmar żdiedet bi 18-il punt perċentwali (pp) fi Spanja (għal 55 % taż-żona totali tad-dwieli), tmien punti perċentwali għal 32 % fil-Ġermanja, ħames punti perċentwali (pp) għal 75 % fi Franza u 5 pp għal 56 % fl-Italja. [30] L-Artikolu 103q (1) tar-Regolament (KE) Nru 1234/2007: "L-għan tal-miżuri relatati mar-ristrutturar u t-trasformazzjoni tal-vinji għandu jkun li tiżdied il-kompetittività tal-produtturi tal-inbid". [31] Eżempju ta’ fattur ta’ tfaddil tal-flus huwa l-mekkanizzazzjoni: għalkemm mhijiex koperta mill-miżura tar-ristrutturar, il-mekkanizzazzjoni ta’ ċerti operazzjonijiet tad-dwieli hija possibbli biss bi struttura speċifika tad-dwieli (eż. espaldera) — trasformazzjoni li mbagħad tkun sostnuta b’mod dirett mill-miżura ta’ ristrutturar u trasformazzjoni. [32] Din il-kwistjoni ġiet innotata fil-passat u l-konklużjonijiet tal-Qorti fir-Rapport Speċjali Nru 4/87 jirreferu speċifikament għaliha. Ir-Regolament tal-Kummissjoni (KE) Nru 1227/2000 (ĠU L 143, 16.6.2000, p. 1) dwar il-potenzjal tal-produzzjoni ifittex li jevita żidiet fil-produzzjoni billi jistabbilixxi li "L-Istati Membri għandhom jistabbilixxu regoli għar-restrizzjoni tal-użu, fl-implimentazzjoni ta’ pjan, tad-drittijiet tat-taħwil mill-ġdid li ġejjin mill-qlugħ tad-dwieli kif stabbilit fil-pjan fejn dan jista’ jwassal għall-possibbiltà ta' żieda fil-produzzjoni taż-żona koperta minnu". Dan ir-rekwiżit m’għadux jeżisti fil-COM il-ġdid. [33] L-istima hija bbażata fuq id-9 169 ettolitru tad-drittijiet ta’ taħwil disponibbli fir-riżervi nazzjonali u reġjonali tar-Rumanija, b’medja ta’ produzzjoni ta 27 ettolitru għal kull ettaru. [34] ĠU L, 209, 11.8.2005, p. 1. [35] Matul is-snin finanzjarji 2009 u 2010, in-nefqa fir-ristrutturar u t-trasformazzjoni kienet partikolarment notevoli fl-Italja (EUR 168,7 miljun), Franza (EUR 148,6 miljun) Spanja (EUR 134,7 miljun) u r-Rumanija (EUR 83,2 miljun). --------------------------------------------------